
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΔΕΥΤΕΡΟ Αρ. Φύλλου 588 

10 Μαΐου 2006 


ΠΕΡΙΕΧΟΜΕΝΑ 


ΑΠΟΦΑΣΕΙΣ 

Εφαρμογή του Γεωργοπεριβαλλοντικού Μέτρου 3.14 
«Προστασία παραδοσιακού ελαιώνα Άμφισσας» του 
Άξονα 3 του Εγγράφου Προγραμματισμού Αγροτι¬ 
κής Ανάπτυξης 2000 - 2006. 1 

Εφαρμογή του Γεωργοπεριβαλλοντικού Μέτρου 3.15 
«Διατήρηση Παραδοσιακού Αμπελώνα Ν. Θήρας» 
του Αξονα 3 του Εγγράφου Προγραμματισμού 
Αγροτικής Ανάπτυξης 2000 - 2006. 2 


Α ΠΟΦΑΣΕΙ Σ 

Αριθμ. 282328 (1) 


Εφαρμογή του Γ εωργοπεριβαλλοντικού Μέτρου 3.14 «Προ¬ 
στασία παραδοσιακού ελαιώνα Άμφισσας» του Άξονα 
3 του Εγγράφου Προγραμματισμού Αγροτικής Ανά¬ 
πτυξης 2000 - 2006. 

ΟΙ ΥΠΟΥΡΓΟΙ 

ΕΣΩΤΕΡΙΚΩΝ ΔΗΜΟΣΙΑΣ ΔΙΟΙΚΗΣΗΣ ΚΑΙ 
ΑΠΟΚΕΝΤΡΩΣΗΣ - ΟΙΚΟΝΟΜΙΑΣ ΚΑΙ 
ΟΙΚΟΝΟΜΙΚΩΝ - ΑΓΡΟΤΙΚΗΣ ΑΝΑΠΤΥΞΗΣ 
ΚΑΙ ΤΡΟΦΙΜΩΝ 

Έχοντας υπόψη: 

1. Τις διατάξεις: 

α) Του άρθρου 1 παρ. 1, 2, 3 του ν. 1338/1983 «Εφαρμογή 
του Κοινοτικού Δικαίου» (Α'34), όπως τροποποιήθηκε από 
το άρθρο 6 του ν. 1440/1984 «Συμμετοχή της Ελλάδος 
στο κεφάλαιο, στα αποθεματικά και στις προβλέψεις 
της Ευρωπαϊκής Τράπεζας Επενδύσεων, στο κεφάλαιο 
της Ευρωπαϊκής Κοινότητος Ανθρακος και Χάλυβος και 
του Οργανισμού Εφοδιασμού ΕΥΡΑΤΟΜ» (Α' 70) και του 
άρθρου 3 του ν. 1338/1983, όπως αντικαταστάθηκε από 
το άρθρο 65 του ν. 1892/1990 «Για τον εκσυγχρονισμό και 
την ανάπτυξη και άλλες διατάξεις» (Α' 101). 

β) Του άρθρου 39 παρ. 10 του ν. 2065/92, (Α' 113) “Ανα¬ 
μόρφωση της άμεσης φορολογίας και άλλες διατάξεις». 

γ) Του άρθρου 22 παρ. 3 του ν. 2362/95 (Α' 247) «Περί 
Δημοσίου Λογιστικού, ελέγχου των δαπανών του Κράτους 
και άλλες διατάξεις». 

δ) Του άρθρου 29 του ν. 3147/2003 (Α' 135) «Ρύθμιση θεμά¬ 
των αγροτικής γης, επίλυση ζητημάτων αποκατασταθέντων 
και αποκαθισταμένων κτηνοτροφών και άλλες διατάξεις». 


ε) Του άρθρου 14 παρ. 4 του ν. 2637/1998 (Α' 200) 
όπως τροποποιήθηκε από τους νόμους 2732/1999 (Α'), 
2945/2001 (Α) 3147/2003, (Α) 3147/2003 (Α) 3170/2003. 

στ) του άρθρου 90 του Κώδικα Νομοθεσίας για την 
Κυβέρνηση και τα κυβερνητικά όργανα που τέθηκε σε 
ισχύ με το άρθρο πρώτο του υπ’ αριθμ. 63/2005 προεδρικού 
διατάγματος «Κωδικοποίηση της νομοθεσίας για την 
Κυβέρνηση και τα Κυβερνητικά Όργανα»(Α'98). 

2) Το ν.δ. 131/74 (Α' 320) “Περί παροχής οικονομικών 
ενισχύσεων στη γεωργική, δασική, κτηνοτροφική και 
αλιευτική παραγωγή”, όπως τροποποιήθηκε από τους, 
νόμους 1409/1983 (Α'199), ν. 2512/1997 (Α'138), ν. 2945/2001 
(Α' 223). 

3) Τον Κανονισμό (ΕΚ) αριθμ. 1257/1999 του Συμβουλίου 
«Για τη στήριξη της αγροτικής ανάπτυξης από το Ευρωπαϊκό 
Γεωργικό Ταμείο Προσανατολισμού και Εγγυήσεων (ΕΓΤΠΕ) 
και για την τροποποίηση και κατάργηση ορισμένων 
κανονισμών», όπως ισχύει. 

4) Τον Καν. (ΕΚ) 817/2004 «Σχετικά με τους λεπτομερείς 
κανόνες εφαρμογής του κανονισμού (ΕΚ) αριθμ. 1257/1999 
του Συμβουλίου για τη στήριξη της αγροτικής ανάπτυξης 
από το Ευρωπαϊκό Γεωργικό Ταμείο Προσανατολισμού 
και Εγγυήσεων», όπως ισχύει (Ε 153/30.4.2004, σελ. 31). 

5) Τον Καν. (ΕΚ) 1260/1999 του Συμβουλίου «Περί γενικών 
διατάξεων για τα διαρθρωτικά ταμεία», όπως ισχύει (Ε 
161/26.6.1999, σελ. 1). 

6) Την υπ’ αριθμ. Ε(2000)2733/27.9.2000 απόφαση 
της Ευρωπαϊκής Επιτροπής, περί εγκρίσεως του 
Εγγράφου Προγραμματισμού Αγροτικής Ανάπτυξης 
(ΕΠΑΑ) για την Ελλάδα, το οποίο καλύπτει την περίοδο 
προγραμματισμού 2000 - 2006, όπως έχει τροποποιηθεί 
με την υπ’ αριθμ. Ε(2003)3139/22.8.2003 και την υπ’ 
αριθμ. Ε(2005)1690/31.5.2005 απόφαση της Ευρωπαϊκής 
Επιτροπής. 

7) Τα υπ’ αριθμ. 04501/15.2.2005, 30336/30.11.2005, 000014/ 
3.1.2006 και 003051/31.1.2006 έγγραφα της Ευρωπαϊκής 
Επιτροπής για τη γνωστοποίηση της τροποποίησης του 
ΕΠΑΑ το οποίο δε χρειάζεται απόφαση της Ευρωπαϊκής 
Επιτροπής. 

8) Τα άρθρα 4 και 6 και 7 της υπ’ αριθμ. 37930/ΔΙΟΕ 
1264-2005 (Β' 1432) απόφασης του Πρωθυπουργού και 
Υπουργού Οικονομίας και Οικονομικών «Καθορισμός 
αρμοδιοτήτων των υφυπουργών Οικονομίας και 
Οικονομικών». 

9) Τα άρθρα 3 και 5 της υπ’ αριθμ. ΔΙΔΚ/Φ.1/2/6139-2004 
(Β'527) απόφασης του Πρωθυπουργού και του Υπουργού 

Εσωτερικών Δημόσιας Διοίκησης και Αποκέντρωσης «Ανά¬ 
θεση αρμοδιοτήτων στους Υφυπουργούς Εσωτερικών, 
Δημόσιας Διοίκησης και Αποκέντρωσης». 

10) Την υπ’ αριθμ. 58263/10.8.2005 γνώμη του ΟΠΕΚΕ- 
ΠΕ. 

11) Από την εφαρμογή της παρούσας απόφασης προκα- 
λούνται δαπάνες σε βάρος του κρατικού προϋπολογισμού 
σύμφωνα με το άρθρο 23 της παρούσας, αποφασίζουμε: 

Αρθρο 1 

Σκοπός 

Με την παρούσα απόφαση καθορίζονται τα κριτήρια 
και οι προϋποθέσεις για την χορήγηση ενίσχυσης σε 
ελαιοκαλλιεργητές του παραδοσιακού ελαιώνα της Άμφισσας 
σε εφαρμογή του μέτρου 3.14 του Άξονα 3 του Εγγράφου 
Προγραμματισμού Αγροτικής Ανάπτυξης (ΕΠΑΑ), όπως 
αυτό εγκρίθηκε με την υπ’ αριθμ. 1690/31.5.2005 απόφαση 
της Επιτροπής των Ευρωπαϊκών Κοινοτήτων. Με τη θέσπιση 
μέτρων πλέον των Κωδίκων Ορθής Γεωργικής Πρακτικής 
(ΚΟΓΠ) αποσκοπείται η προστασία της παραδοσιακής μορφής 
του ελαιώνα Άμφισσας με τη διατήρηση της μορφής των 
δένδρων που συνθέτουν τον ελαιώνα (κορμός, κώμη) και τη 
συντήρηση και ορθολογική διαχείριση των αναβαθμίδων και 
αναχωμάτων (τράφια) που βρίσκονται εντός του ελαιώνα. 

Άρθρο 2 

Πεδίο εφαρμογής του μέτρου 3.14 

Το μέτρο εφαρμόζεται στις κτηματικές περιοχές των 
δημοτικών διαμερισμάτων Αγίου Γεωργίου, Αγίου Κων¬ 
σταντίνου, Άμφισσας, Δροσοχωρίου, Ελαιώνα, Σερνικα- 
κίου και Αγ. Ευθυμίας του Δήμου Αμφίσσης, Δελφών και 
Χρισσού του Δήμου Δελφών, Ιτέας και Κίρρας του Δήμου 
Ιτέας και του Δήμου Αράχωβας, οι οποίες καλλιεργούνται 
με ελαιόδεντρα, έχουν την τυπική μορφή του ελαιώνα Αμ¬ 
φισσας και περιλαμβάνονται σ’ αυτόν ή αποτελούν συνέ- 
χειά του. Το ανώτατο όριο των ενισχυόμενων εκτάσεων 
ανέρχεται συνολικά στα 70.000 στρέμματα. 

Άρθρο 3 
Αρμόδιοι φορείς 

1. Η Διαχειριστική Αρχή του ΕΠΑΑ είναι αρμόδια για 
τον προγραμματισμό, τη δημοσιοποίηση, παρακολούθη¬ 
ση εφαρμογής και αξιολόγηση του μέτρου 3.14. 

2. Η Δ/νση Χωροταξίας και Προστασίας Περιβάλλοντος 
του Υπουργείου Αγροτικής Ανάπτυξης και Τροφίμων είναι 
αρμόδια για την λήψη των αναγκαίων για την εφαρμογή 
του μέτρου 3.14 μέτρων (κανονιστικές πράξεις, εγκύκλιοι) 
και την πρόσκληση εκδήλωσης ενδιαφέροντος. 

3. Η καταβολή της ενίσχυσης στους δικαιούχους του 
μέτρου γίνεται από τον Οργανισμό Πληρωμών και Ελέγ¬ 
χου Κοινοτικών Ενισχύσεων Προσανατολισμού Εγγυήσε¬ 
ων (ΟΠΕΚΕΠΕ). 

4. Οι Δ/νσεις Αγροτικής Ανάπτυξης των Νομαρχιακών 
Αυτοδιοικήσεων Φωκίδας και Βοιωτίας είναι αρμόδιες για 
την υλοποίηση του προγράμματος, την υποβολή και επε¬ 
ξεργασία των φακέλων υποψηφιότητας (άρθρο 9-12,14), 
τη σύναψη της σύμβασης ένταξης (άρθρο 15) και την επι¬ 
βολή κυρώσεων (άρθρο 19). 

Αρθρο 4 

Επιλέξιμα ελαιοτεμάχια 

Ένα ελαιοτεμάχιο μπορεί να ενταχθεί στο μέτρο 3.14, 
εφόσον: 

1. Περιέχει επιλέξιμα ελαιόδεντρα, δηλαδή παραγωγικά 


ελαιόδεντρα μεγάλης ηλικίας, ύψους άνω των τεσσάρων 
(4) μέτρων. 

2. Κείται εντός του παραδοσιακού ελαιώνα Άμφισσας ή 
γειτνιάζει προς αυτόν (οι εκτάσεις που παρεμβάλλονται 
ανάμεσα στον ελαιώνα και το προς ένταξη ελαιοτεμάχιο 
καλύπτονται από ελαιόδεντρα). 

3. Είναι καταχωρισμένο στο ελαιοκομικό μητρώο ή έχει 
υποβληθεί αίτηση - δήλωση για την καταχώρησή του. 

4. Δεν έχει αλλοιωθεί ο ελαιοκομικός χαρακτήρας της 
έκτασης. 

5. Ασκείται σ’ αυτό συστηματικά η δραστηριότητα της 
ελαιοκαλλιέργειας. 

Αρθρο 5 

Προϋποθέσεις ένταξης στο μέτρο 3.14 

1. Στο μέτρο 3.14. δύναται να ενταχθεί κάθε φυσικό πρό¬ 
σωπο, το οποίο κατέχει νόμιμα ως κύριος, επικαρπωτής 
ή μισθωτής επιλέξιμα ελαιοτεμάχια και είναι υπεύθυνο 
για τη διαχείριση της γεωργικής εκμετάλλευσης. Στην 
περίπτωση της μίσθωσης αυτή πρέπει να λήγει μετά τη 
λήξη της σύμβασης ένταξης στο μέτρο. 

2. Οι σύζυγοι δύνανται στην αίτηση τους για ένταξη στο 
μέτρο να συμπεριλάβουν και ελαιοτεμάχια, των οποίων 
νόμιμος κάτοχος είναι ο έτερος σύζυγος. 

3. Στο μέτρο δεν δύναται να ενταχθεί: 

α) Όποιος λαμβάνει την ενίσχυση του Κεφαλαίου 10Β 
του Καν. 864/2004 (1206/9.6.2004) 
β) Όποιος έχει κριθεί δικαιούχος στα μέτρα της πρόω¬ 
ρης συνταξιοδότησης ή της Δάσωσης Γ εωργικών Γ αιών. 

γ) Όποιος δεν έχει εκπληρώσει υποχρεώσεις, οι οποίες 
απορρέουν από κυρώσεις που έχουν επιβληθεί σε αυτόν 
από άλλα προγράμματα που υλοποιούνται στο πλαίσιο 
του Καν.(ΕΚ)1257/1999. 

Άρθρο 6 

Δεσμεύσεις δικαιούχων 

Ο δικαιούχος του μέτρου υποχρεούται για πέντε έτη 
από την υπογραφή της σύμβασης ένταξης: 

1. Να εφαρμόζει στο σύνολο της εκμετάλλευσης τους 
Κώδικες Ορθής Γ εωργικής Πρακτικής και να μην αλλοι¬ 
ώνει με οποιοδήποτε τρόπο τον ελαιοκομικό χαρακτή¬ 
ρα της έκτασης. 

2. Να διατηρήσει τα ελαιόδεντρα στην υπάρχουσα μορ¬ 
φή τους και να μην προβαίνει σε ενέργειες ανανέωσής 
τους δηλαδή: 

αα. ξερίζωμα - επαναφύτευση 
ββ. κορμοτόμιση 
γγ. σύντμηση βραχιόνων 
δδ. αφαίρεση μεγάλων κλάδων. 

3. Να δημιουργήσει χώρο οικολογικής αντιστάθμισης, 
λαμβάνοντας κάθε έτος τα απαραίτητα μέτρα συντήρη¬ 
σης των αναβαθμίδων και παραδοσιακών αναχωμάτων 
(τράφια), χωρίς χρήση φωτιάς ή ζιζανιοκτόνων. 

4. Να υποβάλλει κάθε έτος αίτηση για την καταβολή της 
ενίσχυσης σύμφωνα με το άρθρο 16 της παρούσας. 

5. Να εφαρμόζει το εγκεκριμένο σχέδιο περιβαλλοντι¬ 
κής διαχείρισης. 

6. Να δέχεται και να διευκολύνει τους ελέγχους που δι¬ 
ενεργούν τα εθνικά και κοινοτικά όργανα. 

7. Να τηρεί Φάκελο Περιβαλλοντικής Διαχείρισης σε όλη 
τη διάρκεια της δέσμευσης με στοιχεία και παραστατικά 
σχετικά με την ένταξη στο μέτρο 3.14 και την περιβαλ¬ 
λοντική διαχείριση των ελαιοτεμαχίων. 

8. Να υπογράψει σύμβαση με γεωπόνο, μέλος του ΓΕ- 
ΩΤΕΕ, για την σύνταξη του φακέλου ένταξης στο μέτρο 

3.14. και την τεχνική στήριξη του προγράμματος. Την υπο¬ 
χρέωση αυτή υπέχει ο δικαιούχος καθ’ όλη την διάρκεια 
υλοποίησης του προγράμματος (πέντε έτη). 

Άρθρο 7 

Συμβατότητα με τα μέτρα 3.1 και 3.12 

Το μέτρο 3.14 δύναται να συνδυαστεί με το μέτρο 3.1 
της βιολογικής γεωργίας και το μέτρο 3.12 της ανακατα- 
σκευής αναβαθμίδων, υπό τον όρο ότι το συνολικό ύψος 
ενίσχυσης στα πλαίσια και των τριών μέτρων δεν υπερ¬ 
βαίνει τα 90 € ανά στρέμμα ανά έτος. 

Άρθρο 8 
Ύψος ενίσχυσης 

1. Η ενίσχυση καταβάλλεται στο δικαιούχο ετησίως και 
το ύψος της υπολογίζεται βάσει της ακόλουθης σχέσης: 
Α=Β+Γ+Δ+Ε+ΣΤ+Ζ, όπου: 

Α = Το συνολικό ετήσιο ύψος ενίσχυσης, η οποία δεν 
μπορεί να υπερβαίνει τα 90 €/στρέμμα. 

Β = Η ετήσια απώλεια εισοδήματος λόγω γήρανσης των 
δένδρων που προκύπτει από τον αριθμό των επιλέξιμων 
στρεμμάτων ελαιώνα χ 17,22 €/στρέμμα. 

Γ = Το ετήσιο κόστος για κλάδεμα - ελαιοσυλλογή λόγω 
του ύψους των δένδρων που προκύπτει από τον αριθμό των 
επιλέξιμων στρεμμάτων ελαιώνα χ 37,50 €/στρέμμα. 

Δ = Το ετήσιο κόστος συντήρησης των αναβαθμίδων 
του ελαιοτεμαχίου, το οποίο προκύπτει από τα τρέχοντα 
μέτρα αναβαθμίδων χ 5,00 €/τρέχον μέτρο. Η ενίσχυση 
αυτή αφορά αναβαθμίδες που βρίσκονται σε καλή κατά¬ 
σταση και καταβάλλεται στο δικαιούχο προκειμένου αυ¬ 
τός να τις διατηρεί σε καλή κατάσταση καθ’ όλη τη δι¬ 
άρκεια της πενταετούς δέσμευσης. 

Ε = Το ετήσιο κόστος συντήρησης των αναχωμάτων 
(τράφια), το οποίο προκύπτει από τα τρέχοντα μέτρα 
αναχωμάτων χ 0,83 €/τρέχον μέτρο. 

ΣΤ = Το κίνητρο, το οποίο υπολογίζεται ως εξής: 
(Β+Γ+Δ+Ε) χ 0,20. 

Ζ = Οι ετήσιες δαπάνες τεχνικής στήριξης, οι οποίες 
υπολογίζονται από τον αριθμό των επιλέξιμων στρεμμά¬ 
των ελαιώνων χ 3 €/στρέμμα, κατά ανώτατο όριο. 

2. Στην περίπτωση ελαιοτεμαχίων με πυκνότητα φύτευ¬ 
σης μικρότερη από 10 επιλέξιμα δέντρα/στρέμμα (αραιή 
φύτευση) για τον υπολογισμό των προς ενίσχυση στρεμ¬ 
μάτων διαιρείται ο αριθμός των επιλέξιμων δέντρων ελαι- 
οτεμαχίου δια δέκα (10), εκφρασμένος σε στρέμματα. 

Άρθρο 9 

Δημοσιοποίηση του μέτρου 3.14 
Πρόσκληση εκδήλωσης ενδιαφέροντος 

1. Μια φορά κάθε έτος η Διαχειριστική Αρχή ΕΠΑΑ σε 
συνεργασία με τις Δ/νσεις Αγροτικής Ανάπτυξης Φωκίδας 
και Βοιωτίας ενημερώνουν τον αγροτικό πληθυσμό 
της περιοχής παρέμβασης με κάθε πρόσφορο μέσο 
(ενημερωτικές συγκεντρώσεις, φυλλάδια, δημοσιεύσεις 
στα τοπικά μέσα μαζικής επικοινωνίας κλπ.) για τον σκοπό 
του μέτρου, τους όρους και τις προϋποθέσεις ένταξης σε 
αυτό και ότι το μέτρο είναι συγχρηματοδοτούμενο από 
το Ευρωπαϊκό Γεωργικό Ταμείο Προσανατολισμού και 
Εγγυήσεων Τμήμα Εγγυήσεων (ΕΓΤΠΕ-Ε). 

2. α) Η Δ/νση Χωροταξίας και Προστασίας Περιβάλ¬ 
λοντος του Υπουργείου Αγροτικής Ανάπτυξης και Τροφίμων 
αμέσως μετά τη δημοσιοποίηση του μέτρου εκδίδει την 
πρόσκληση εκδήλωσης ενδιαφέροντος για την υποβολή 
αιτήσεων για ένταξη στο μέτρο 3.14., την οποία οι Δ/νσεις 
Αγροτικής Ανάπτυξης Φωκίδας και Βοιωτίας δημοσιοποιεί 
στην τοπική κοινωνία με κάθε πρόσφορο μέσο. 


β) Στην πρόσκληση εκδήλωσης ενδιαφέροντος αναφέ- 
ρονταί: 

ί. Οι όροι και προϋποθέσεις ένταξης στο μέτρο, 
ίί. Τα κριτήρια αξιολόγησης των δικαιούχων. 
μι. Το περιεχόμενο του φακέλου υποψηφιότητας με τα 
απαραίτητα δικαιολογητικά. 

ιν. Η αρμόδια υπηρεσία για την υποβολή των φακέλων 
υποψηφιότητας και την παροχή πληροφοριών. 

ν. Η προθεσμία υποβολής των φακέλων υποψη¬ 
φιότητας. 

νί. Ότι το μέτρο είναι συγχρηματοδοτούμενο από το 
ΕΓΤΠΕ - Εγγυήσεις. 

Άρθρο 10 

Υποβολή φακέλου υποψηφιότητας 

Ο φάκελος υποψηφιότητας υποβάλλεται στην αρμόδια 
Δ/νση Αγροτικής Ανάπτυξης εντός της οριζόμενης στην 
πρόσκληση εκδήλωσης ενδιαφέροντος προθεσμίας που 
δεν μπορεί να υπερβαίνει τις σαράντα (40) εργάσιμες 
ημέρες και περιέχει: 
α. την αίτηση ένταξης στο μέτρο 3.14 
β. παραστατικά απόδειξης των όρων και προϋποθέσεων 
ένταξης του άρθρου 5 παρ.1 και 2 
γ. σχέδιο περιβαλλοντικής διαχείρισης (ΣΠΔ) 
δ. υπεύθυνη δήλωση (άρθρο 5 παρ. 3 ν. 2690/1999) του 
αιτούντος ότι δεν συντρέχει στο πρόσωπό του κάποια 
από τις περιπτώσεις της παρ. 3 του άρθρου 5 
ε. ακριβές αντίγραφο της αίτησης ΟΣΔΕ. 

Αρθρο 11 

Αξιολόγηση φακέλου υποψηφιότητας 
Προενταξιακός έλεγχος 

1. Διοικητικοί έλεγχοι 

α) Με απόφαση του προϊστάμενου της αρμόδιας Δ/νσης 
Αγροτικής Ανάπτυξης ορίζονται τουλάχιστον δύο γεωπόνοι, 
υπάλληλοι της Δ/νσης, για την εξέταση των υποβληθέντων 
φακέλων υποψηφιότητας. Εξετάζονται το εμπρόθεσμο 
της υποβολής και η πληρότητα του φακέλου, η ύπαρξη 
νόμιμης κατοχής της εκμετάλλευσης, η επιλεξιμότητα των 
εκτάσεων, η ανάληψη των δεσμεύσεων και η συμβατότητα 
του σχεδίου περιβαλλοντικής διαχείρισης με τους 
στρατηγικούς στόχους του μέτρου και συντάσσεται'Εκθεση 
Διοικητικού Προενταξιακού Ελέγχου. 

β) Στην περίπτωση που ο φάκελος υποψηφιότητας 
παρουσιάζει ελλείψεις, ο υποψήφιος καλείται εγγράφως 
να συμπληρώσει το φάκελο εντός δέκα (10) εργασίμων 
ημερών από την κοινοποίηση της σχετικής ειδοποίησης. Η 
αίτηση απορρίπτεται, αν παρέλθει άπρακτη η προθεσμία 
αυτή. 

γ) Η αξιολόγηση των φακέλων υποψηφιότητας ολοκλη¬ 
ρώνεται εντός τριάντα (30) εργάσιμων ημερών από την λήξη 
της προθεσμίας υποβολής φακέλων υποψηφιότητας. 

δ) Οι υπάλληλοι της παρ. Ια διενεργούν και διασταυρωτικό 
έλεγχο, κατά τον οποίο γίνεται διασταύρωση των 
στοιχείων του δικαιούχου και των υπό ένταξη εκτάσεων 
με τα στοιχεία του ΟΣΔΕ, του ελαιοκομικού μητρώου και 
του αρχείου της πρόωρης συνταξιοδότησης, προκειμένου 
να εξακριβωθεί, αν ο δικαιούχος λαμβάνει ενίσχυση από 
άλλο, μη συμβατό καθεστώς και αν οι υπό ένταξη εκτάσεις 
έχουν ενταχθεί σε άλλο καθεστώς. 

2. Επιτόπιοι έλεγχοι 

α) Με απόφαση του προϊστάμενου της Δ/νσης Αγροτικής 
Ανάπτυξης Φωκίδας ορίζονται τουλάχιστον δύο γεωπόνοι, 
υπάλληλοι της ως άνω Δ/νσης, για τη διενέργεια επιτόπιου 
ελέγχου σε δείγμα τουλάχιστον 5% επί του συνόλου 
των υποβληθέντων φακέλων υποψηφιότητας για την 

επαλήθευση των στοιχείων των φακέλων. Ο υπάλληλος που 
διενεργεί τον έλεγχο αυτό συντάσσει Έκθεση Επιτόπιου 
Προενταξιακού Ελέγχου, γνώση της οποίας λαμβάνει ο 
υποψήφιος ενυπόγραφα εκφράζοντας τυχόν διαφωνίες 
του επί του περιεχομένου της έκθεσης. Οι υπάλληλοι 
που διενεργούν τον επιτόπιο έλεγχο είναι διαφορετικοί 
από αυτούς που διενεργούν τον διοικητικό έλεγχο στον 
φάκελο υποψηφιότητας. Σε κάθε περίπτωση κατά τον 
έλεγχο εξετάζονται όλες οι αναλήψεις υποχρεώσεων στα 
πλαίσια κάθε άλλου μέτρου που τη συγκεκριμένη χρονική 
στιγμή είναι δυνατό να ελεγχθεί. 

β) Το δείγμα του 5% των υποψηφίων που θα ελεγχθούν 
θα αποτελείταί: 

αα) από το 1,25% των υποψηφίων που αιτούνται την 
ένταξη των περισσοτέρων σε αριθμό ελαιοτεμαχίων, 
ββ) από το 1,25% των υποψηφίων που αιτούνται την 
ένταξη των περισσοτέρων συνολικά στρεμμάτων ελαιώνα, 
μη συμπεριλαμβανομένων εκείνων που εμπίπτουν στην 
κατηγορία αα, 

γγ) από το 1,25% των υποψηφίων που αιτούνται τη μεγα¬ 
λύτερη συνολική ετήσια ενίσχυση, μη συμπεριλαμβανομένων 
εκείνων που εμπίπτουν στις κατηγορίες αα και ββ, 
ενώ οι υπόλοιποι υποψήφιοι που συμπληρώνουν το 
δείγμα του 5% εξάγονται με τυχαία επιλογή μεταξύ των 
υποψηφίων που δεν εμπίπτουν σε καμία από τις ανωτέρω 
κατηγορίες. 

γ) Στην περίπτωση που σε ποσοστό 20 έως 50 % των 
ελέγχων διαπιστώνεται ότι δεν τηρούνται οι όροι και οι 
προϋποθέσεις ένταξης στο πρόγραμμα, τότε το δείγμα 
αυξάνεται στο 10%. Στην περίπτωση που σε ποσοστό άνω του 
50% των προενταξιακών επιτόπιων ελέγχων διαπιστώνεται 
ότι δεν τηρούνται οι όροι και οι προϋποθέσεις ένταξης στο 
πρόγραμμα, τότε διενεργείται επιτόπιος προενταξιακός 
έλεγχος στο σύνολο των υποψηφίων δικαιούχων. 

3 Η Έκθεση Επιτόπιου Προενταξιακού Ελέγχου και η 
Έκθεση Διοικητικού Προενταξιακού Ελέγχου υποβάλλονται 
στον χειριστή του μέτρου της παρ. 4. 

4 Με απόφαση του προϊστάμενου της αρμόδιας Δ/νσης 
Αγροτικής Ανάπτυξης ορίζεται υπάλληλος της ως άνω Δ/ 
νσης ως χειριστής του μέτρου 3.14. Ο χειριστής αξιολογεί 
τα πορίσματα ελέγχου βάσει των υποβληθέντων σε αυτόν 
πρακτικών ελέγχου και καταρτίζει πίνακα με τους προς 
ένταξη και τους απορριπτόμενους υποψηφίους, τον οποίο 
υποβάλλει στη γνωμοδοτική επιτροπή του άρθρου 12. 

5 Στην περίπτωση που η συνολική έκταση των προς 
ένταξη ελαιοτεμαχίων υπερβαίνει τη διαθέσιμη, ο χειριστής 
του μέτρου βαθμολογεί κάθε φάκελο υποψηφιότητας 
σύμφωνα με τα ακόλουθα κοινωνικά, αναπτυξιακά και 
περιβαλλοντικά κριτήρια 

α. Αναπτυξιακά κριτήρια 

ί. Όταν ο υποψήφιος είναι νέος γεωργός ή διάδοχος 
πρόωρης συνταξιοδότησης πριμοδοτείται με 10 μόρια. 

ϋ. Όταν ο υποψήφιος δεν ανήκει στην ανωτέρω κατη¬ 
γορία, αλλά είναι γεωργός, πριμοδοτείται με 5 μόρια, 
β. Κοινωνικά κριτήρια 

Όταν ο υποψήφιος είναι μόνιμος κάτοικος ορεινής ή 
μειονεκτικής περιοχής, πριμοδοτείται με 5 μόρια, 
γ. Περιβαλλοντικά κριτήρια 

ί. Όταν στις προς ένταξη εκτάσεις υπάρχουν τουλάχιστο 
10 (δέκα) ελαιόδεντρα ανά στρέμμα, τα οποία υπερβαίνουν 
σε ύψος τα 6 (έξι) μέτρα, ο υποψήφιος πριμοδοτείται με 
3 (τρία) μόρια. Στην περίπτωση που υπερβαίνουν τα 8 
(οχτώ) ή τα 10 (δέκα) μέτρα, πριμοδοτείται με 6 (έξι) ή 9 
(εννέα) μόρια αντίστοιχα. 


ϋ. Όταν η πυκνότητα των επιλέξιμων δέντρων ξεπερνά 
τα 12 (δώδεκα) ανά στρέμμα, ο υποψήφιος πριμοδοτείται 
με 4 (τέσσερα) μόρια και, όταν ξεπερνά τα 15 (δεκαπέ¬ 
ντε), με 10 (δέκα) μόρια. 

6. Ο χειριστής του μέτρου καταρτίζει πίνακα με τους 
προς ένταξη και τους απορριπτόμενους υποψηφίους και 
κατατάσσει τους υποψηφίους που κρίθηκαν επιλέξιμοι με 
φθίνουσα σειρά βάσει της βαθμολογίας τους σύμφωνα 
με την παρ. 5. Ο πίνακας υποβάλλεται εν συνεχεία στην 
γνωμοδοτική επιτροπή του άρθρου 12. 

Αρθρο 12 

Τελική αξιολόγηση - Γνωμοδοτική επιτροπή 

1. α) Για την οριστική αξιολόγηση των φακέλων 
υποψηφιότητας συνιστάται στην αρμόδια νομαρχιακή 
αυτοδιοίκηση τριμελής γνωμοδοτική επιτροπή, η οποία 
αποτελείταί από: 

αα. γεωπόνο της Δ/νσης Αγροτικής Ανάπτυξης, ως 
πρόεδρο 

ββ. γεωπόνο της Δ/νσης Εγγείων Βελτιώσεων ή της Δ/νσης 
Αγροτικής Ανάπτυξης, ως δεύτερο τακτικό μέλος και 

γγ. τοπογράφο, υπάλληλο της νομαρχιακής αυτοδιοίκησης 
ή εφόσον αυτό δεν είναι δυνατό, γεωπόνο της Δ/νσης 
Αγροτικής Ανάπτυξης, ως τρίτο τακτικό μέλος. 

β) Η γνωμοδοτική επιτροπή συγκροτείται με απόφαση 
του αρμόδιου νομάρχη εντός της προθεσμίας υποβολής 
αιτήσεων ένταξης. Αποκλείεται ο διορισμός στην επιτροπή 
υπαλλήλων που διενέργησαν τους προενταξιακούς ελέγχους 
του άρθρου 11. 

2. Η γνωμοδοτική επιτροπή εντός 10 (δέκα) εργασίμων 
ημερών από την ολοκλήρωση της διαδικασίας αξιολόγησης 
του άρθρου 11: 

α) Ελέγχει την τήρηση της διαδικασίας του προενταξιακού 
ελέγχου και της αξιολόγησης των φακέλων υποψηφιότητας 
σύμφωνα με το άρθρο 11. 

β) Διενεργεί επιπλέον διοικητικούς και επιτόπιους 
ελέγχους, εφόσον αυτό κρίνεται απαραίτητο, ιδίως για 
την επιβεβαίωση της επιλεξιμότητας της έκτασης και 
της μη ενίσχυσης των προβλεπόμενων στην παρούσα 
απόφαση παρεμβάσεων από άλλα καθεστώτα ή άλλων 
δικαιούχων για την ίδια έκταση. 

3. Η γνωμοδοτική επιτροπή εντός της προθεσμίας της 
παρ. 2 εκδίδει απόφαση (υποχρεωτική γνωμοδότηση) 
σχετικά με την ένταξη των υποψηφίων στο μέτρο. Η από¬ 
φαση περιλαμβάνει πίνακα των προς ένταξη υποψηφίων 
με τη βαθμολογία τους και πίνακα με τους μη εντάξιμους 
υποψηφίους και την αντίστοιχη αιτιολογία απόρριψης. 
Στην απόφαση γίνεται μνεία της δυνατότητας άσκησης 
ενδικοφανούς προσφυγής κατά της απορριπτικής 
απόφασης σύμφωνα με το άρθρο 13 της παρούσας. 

4. Η απόφαση ένταξης δημοσιοποιείται με επιμέλεια 
της αρμόδιας Δ/νσης Αγροτικής Ανάπτυξης στην τοπική 
κοινωνία (ΜΜΕ, θυροκόλληση για 10 (δέκα) τουλάχιστον 
εργάσιμες ημέρες στα δημοτικά και κοινοτικά καταστή¬ 
ματα και τις Ενώσεις Αγροτικών Συνεταιρισμών (Ε.Α.Σ.)) 
και κοινοποιείται στον Γ ενικό Γ ραμματέα της Περιφέρει¬ 
ας Ανατολικής Στερεός Ελλάδας. 

Αρθρο 13 

Προσφυγές - Δευτεροβάθμια επιτροπή 

1. Οι υποψήφιοι και κάθε τρίτος που έχει έννομο 
συμφέρον δύνανται εντός είκοσι (20) εργασίμων ημερών 
από την ημερομηνία θυροκόλλησης της απόφασης 
της γνωμοδοτικής επιτροπής να ασκήσουν ενδικοφανή 
προσφυγή κατά της απόφασης, προβάλλοντας σε αυτήν 
τους ισχυρισμούς τους, τεκμηριωμένους με τα απαραίτητα 

δικαιολογητικά. Η προσφυγή υποβάλλεται στην αρμόδια 
Δ/νση Αγροτικής Ανάπτυξης και εξετάζεται από την 
επιτροπή της παρ. 2 εντός δέκα (10) εργάσιμων ημερών 
από τη παρέλευση της ανωτέρω προθεσμίας. 

2. α) Στις Ν. Α. Φωκίδας και Βοιωτίας συνιστάται 
δευτεροβάθμια τριμελής επιτροπή, με μέλη αντίστοιχης 
ειδικότητας με τα μέλη των γνωμοδοτικών επιτροπών, η 
οποία εξετάζει τις ασκηθείσες προσφυγές. 

β) Η επιτροπή συγκροτείται με απόφαση του Γενικού 
Γραμματέα της Περιφέρειας Ανατολικής Στερεός Ελ¬ 
λάδας εντός δέκα (10) ημερών από την κοινοποίηση της 
απόφασης της γνωμοδοτικής επιτροπής (άρθρο 12 παρ. 4). 
Αποκλείεται ο διορισμός στην επιτροπή υπαλλήλων που 
συμμετείχαν στη γνωμοδοτική επιτροπή του άρθρου 12. 

Άρθρο 14 

Ένταξη στο μέτρο 3.14 

1.0 αρμόδιος Διευθυντής Αγροτικής Ανάπτυξης καταρτίζει 
σύμφωνα με την απόφαση της γνωμοδοτικής επιτροπής 
και τις αποφάσεις της δευτεροβάθμιας επιτροπής, σε 
περίπτωση που ασκήθηκε προσφυγή, τον τελικό πίνακα 
των προς ένταξη δικαιούχων, τον οποίο διαβιβάζει σε 
έντυπη και ηλεκτρονική μορφή μαζί με τις αποφάσεις 
των ως άνω επιτροπών στη Διεύθυνση Χωροταξίας και 
Προστασίας Περιβάλλοντος του Υπουργείου Αγροτικής 
Ανάπτυξης και Τροφίμων. 

2.0 Υπουργός Αγροτικής Ανάπτυξης και Τροφίμων εκδίδει 
με επιμέλεια της Διεύθυνσης Χωροταξίας και Προστασίας 
Περιβάλλοντος απόφαση για την ένταξη των υποψηφίων 
στο μέτρο 3.14 σύμφωνα με τον τελικό πίνακα της παρ. 1. 

3. Η ανωτέρω απόφαση διαβιβάζεται στην αρμόδια Δ/ 
νση Αγροτικής Ανάπτυξης η οποία την κοινοποιεί στους 
ενδιαφερομένους και στον ΟΠΕΚΕΠΕ. 

Αρθρο 15 
Σύμβαση ένταξης 

1. α) Οι δικαιούχοι εντός δέκα (10) εργάσιμων ημερών 
από την κοινοποίηση της υπουργικής απόφασης υπογρά¬ 
φουν στην αρμόδια Δ/νση Αγροτικής Ανάπτυξης σύμβα¬ 
ση ένταξης με αντισυμβαλλόμενο τον Υπουργό Αγροτι¬ 
κής Ανάπτυξης, εκπροσωπούμενο από τον Προϊστάμενο 
της αρμόδιας Δ/νσης Αγροτικής Ανάπτυξης. Η μη εμπρό¬ 
θεσμη υπογραφή της σύμβασης συνεπάγεται τη μη έντα¬ 
ξη του δικαιούχου στο πρόγραμμα. 

β) Με την υπογραφή της σύμβασης αρχίζει η περίοδος 
της πενταετούς δέσμευσης του δικαιούχου. 

2. Οι συμβάσεις υπογράφονται σε τρία αντίγραφα, 
εκ των οποίων ένα αντίγραφο λαμβάνει ο δικαιούχος, 
ένα αντίγραφο παραμένει στον φάκελο του δικαιούχου 
στη Δ/νση Αγροτικής Ανάπτυξης και ένα αντίγραφο 
διαβιβάζεται στη Δ/νση Χωροταξίας & Προστασίας του 
Περιβάλλοντος. 

3. Εντός δέκα (10) εργάσιμων ημερών από την υπογρα¬ 
φή των συμβάσεων αποστέλλεται από την αρμόδια Δ/νση 
Αγροτικής Ανάπτυξης στη Δ/νση Χωροταξίας και Προ¬ 
στασίας Περιβάλλοντος και στον ΟΠΕΚΕΠΕ κατάσταση 
με τα στοιχεία των δικαιούχων και τις ημερομηνίες υπο¬ 
γραφής των συμβάσεων. 

4. Ο δικαιούχος δύναται να ζητήσει την τροποποίηση 
της σύμβασης και του σχεδίου περιβαλλοντικής διαχείρι¬ 
σης μια μόνο φορά κατά τη διάρκεια της πενταετούς δέ¬ 
σμευσης, εφόσον διαπιστωθούν από τον ίδιο σφάλματα 
σε κάποια από τα στοιχεία που περιέχονται σ’ αυτά. 

Αρθρο 16 

Καταβολή της ενίσχυσης 

1. Για την καταβολή της ενίσχυσης, ο δικαιούχος υποβάλλει 


κάθε έτος, αίτηση πληρωμής εντός 20 (είκοσι) εργασίμων 
ημερών από τη συμπλήρωση εκάστου έτους εφαρμογής του 
μέτρου. Το πρώτο έτος εφαρμογής του μέτρου αρχίζει με 
την υπογραφή της σύμβασης ένταξης (άρθρο 15 παρ. 1β). 

2. Η ενίσχυση καταβάλλεται εντός τριμήνου από την 
τελευταία ημέρα της προθεσμίας υποβολής αιτήσεων 
πληρωμής. 

Αρθρο 17 
Τήρηση αρχείων 

Γ ια κάθε φάκελο υποψηφιότητας τηρείται στην αρμό¬ 
δια Δ/νση Αγροτικής Ανάπτυξης, αρχείο με όλα τα σχε¬ 
τικά παραστατικά. Αντίγραφα των στοιχείων των φακέ¬ 
λων χορηγούνται κατόπιν αίτησης στις κατά περίπτωση 
αρμόδιες αρχές εφαρμογής του μέτρου. 

Άρθρο 18 

Μετενταξιακοί έλεγχοι 

1. Για την αποτελεσματική εφαρμογή του μέτρου 3.14 
κάθε έτος οι Δ/νσεις Αγροτικής Ανάπτυξης Φωκίδας και 
Βοιωτίας, η Δ/νση Χωροταξίας και Προστασίας του Περι¬ 
βάλλοντος, η Αρχή Διαχείρισης του ΕΠΑΑ και ο ΟΠΕΚΕ¬ 
ΠΕ διενεργούν ελέγχους σύμφωνα με τις διατάξεις των 
άρθρων 67, 68 και 69 του Καν. 817/04 και τη διαδικασία 
που ορίζεται στην κοινή υπουργική απόφαση 141102/2005 
(Β' 1754), όπως αυτή ισχύει. Ο διενεργών μετενταξιακό 
έλεγχο εισηγείται στην έκθεση ελέγχου που συντάσσει 
την ενδεδειγμένη κύρωση για κάθε παρατυπία που δια¬ 
πιστώνει. 

2. α) Για την διαχείριση δυσεπίλυτων προβλημάτων 
εφαρμογής του μέτρου συνιστάται στο Υπουργείο Αγρο¬ 
τικής Ανάπτυξης και Τροφίμων Κεντρική Επιτροπή Ελέγ¬ 
χου του Μέτρου 3.14, η οποία συγκροτείται με απόφα¬ 
ση του Υπουργού Αγροτικής Ανάπτυξης και Τροφίμων. Η 
επιτροπή αποφασίζει επί των ερωτημάτων που υποβάλ¬ 
λονται σε αυτήν από τη Δ/νση Χωροταξίας & Π. Π του 
Υπουργείου Αγροτικής Ανάπτυξης και Τροφίμων σχετικά 
με την εφαρμογή του μέτρου 3.14. 

β) Η Επιτροπή αποτελείται από έναν υπάλληλο από 
κάθε αρμόδιο φορέα, (Δ/νση Χωροταξίας & Προστασίας 
Περιβάλλοντος, ΟΠΕΚΕΠΕ, Διαχειριστική Αρχή ΕΠΑΑ, Δ/ 
νσεις Αγροτικής Ανάπτυξης) και ένα πάρεδρο του Νομι¬ 
κού Συμβουλίου του Κράτους ως πρόεδρο. Γ ια κάθε τα¬ 
κτικό μέλος ορίζεται και ένα αναπληρωματικό. 

Άρθρο 19 

Κυρώσεις 

1. Δήλωση ανακριβών στοιχείων 

α) Δικαιούχος που υποβάλλει με πρόθεση ανακριβή 
δήλωση αποβάλλεται από το μέτρο και αποκλείεται 
για το υπόψη έτος αλλά και για το επόμενο από τις 
ενισχύσεις του συνόλου των καθεστώτων του άξονα 
3 (γεωργοπεριβαλλοντικά μέτρα) του ΕΠΑΑ. Τυχόν 
καταβληθείσες βάσει των ανακριβών στοιχείων ενισχύσεις 
στα πλαίσια της παρούσας απόφασης επιστρέφονται ως 
αχρεωστήτως καταβληθείσες. 

β) Δικαιούχος που υποβάλλει ανακριβή δήλωση από 
βαριά αμέλεια αποκλείεται για ένα έτος από τις ενι¬ 
σχύσεις του συνόλου των καθεστώτων του άξονα 3 
(Γεωργοπεριβαλλοντικά μέτρα) του ΕΠΑΑ. Τυχόν κατα¬ 
βληθείσες ενισχύσεις βάσει των ανακριβών στοιχείων 
αναζητούνται ως αχρεωστήτως καταβληθείσες. 

γ) Στην περίπτωση που διαπιστώνεται διαφορά μεταξύ 
της έκτασης που δηλώθηκε και αυτής που διαπιστώθηκε 
κατά τους ελέγχους εφαρμόζονται οι κυρώσεις του ΟΣΔΕ, 

σύμφωνα με τα άρθρα 51 παρ.1 και 68 του Καν.(ΕΚ)796/2004 
και το ποσό της ετήσιας ενίσχυσης καθορίζεται σύμφωνα 
με τα άρθρα 49 και 50 του ίδιου Κανονισμού. 

2. Διακοπή πενταετίας 

α) Δικαιούχος που διακόπτει την εφαρμογή του μέτρου 
3.14 πριν την λήξη της δετίας δεν λαμβάνει καμία ενίσχυση 
για το έτος κατά το οποίο διακόπηκε η εφαρμογή του 
προγράμματος και υποχρεούται να επιστρέφει τις 
ενισχύσεις που έχει λάβει κατά το προηγούμενο της 
διακοπής έτος εφαρμογής του μέτρου, ως αχρεωστήτως 
καταβληθείσες. Ως διακοπή του μέτρου νοείται και η 
περίπτωση της παύσης της ελαιοκαλλιέργειας σε ένα 
ενταγμένο ελαιοτεμάχιο. 

β) Οι προβλεπόμενες στην παρ. α κυρώσεις δεν 
επιβάλλονται, εφόσον: 

αα. Συντρέχουν λόγοι ανώτερης βίας στο πρόσωπο του 
δικαιούχου. 

ββ. Ο δικαιούχος, μετατρέψει, κατόπιν εγκρίσεως, 
την αναληφθείσα δέσμευση με άλλη ισοδυνάμου 
περιβαλλοντικού αποτελέσματος. 

γγ. Ο δικαιούχος μεταβιβάσει την εκμετάλλευσή του 
σε διάδοχο, ο οποίος αναλαμβάνει την τήρηση των 
συμβατικών υποχρεώσεων του δικαιούχου μέχρι τη λήξη 
της δετίας. 

3. Μη εμπρόθεσμη υποβολή της αίτησης καταβολής 
ενίσχυσης 

α. Στον δικαιούχο, ο οποίος υποβάλλει εκπρόθεσμα 
την ετήσια αίτηση καταβολής ενίσχυσης, χωρίς να 
συντρέχουν λόγοι ανώτερης βίας επιβάλλονται οι κυρώσεις 
που προβλέπονται στην κοινή υπουργική απόφαση 
141102/1.12.2005 (1754/Β714.12.2005), όπως αυτή ισχύει. 

β. Στην περίπτωση που δικαιούχος, χωρίς να συντρέχει 
λόγος ανώτερης βίας στο πρόσωπό του, δεν υποβάλλει 
αίτηση καταβολής ενίσχυσης εντός εξαμήνου από την 
παρέλευση της προβλεπόμενης στο άρθρο 16 παρ.1 
προθεσμίας, τεκμαίρεται ότι έχει διακόψει το πρόγραμμα και 
επιβάλλονται σε αυτόν οι κυρώσεις της παραγράφου 2α. 

4. Μη τήρηση ειδικών δεσμεύσεων 
α.) Ανανέωση δένδρων 

Στον δικαιούχο που προβαίνει σε ανανέωση των δένδρων 
επιβάλλονται οι ακόλουθες κυρώσεις: 

αα. Εφόσον διαπιστωθεί ανανέωση των δέντρων σε 
ποσοστό έως 15% οι ενισχύσεις Β και Γ του άρθρου 7 
της παρούσας μειώνονται κατά 5% για κάθε 1% ποσοστό 
ανανεωμένων δέντρων. Η μείωση αυτή παραμένει και για 
τα επόμενα έτη μέχρι τη λήξη της περιόδου δέσμευσης 
ββ. Αν κατά τη διάρκεια της περιόδου δέσμευσης το 
ποσοστό ανανεωμένων δέντρων ξεπεράσει το 15%, ο 
δικαιούχος αποβάλλεται από το μέτρο και το σύνολο 
των ενισχύσεων που του έχουν χορηγηθεί αναζητείται 
ως αχρεωστήτως καταβληθέν. 
β) Συντήρηση αναβαθμίδων - αναχωμάτων 
αα. Δικαιούχος που κάνει χρήση φωτιάς ή ζιζανιο- 
κτόνων στις αναβαθμίδες και τα αναχώματα δεν λαμ¬ 
βάνει καμία ενίσχυση για το έτος στο οποίο διαπι¬ 
στώθηκε η παράβαση. Στην περίπτωση επανάληψης 
της παράβασης, ο δικαιούχος αποβάλλεται από το μέ¬ 
τρο και το σύνολο των καταβληθεισών ενισχύσεων 
αναζητείται ως αχρεωστήτως καταβληθέν. 

ββ. Δικαιούχος που δεν συντηρεί (επιδιορθώνει) τα ανα¬ 
χώματα ή/και τις αναβαθμίδες δεν λαμβάνει την ενίσχυ¬ 
ση Δ ή/και Ε που αντιστοιχεί στην παρέμβαση αυτή. Σε 
περίπτωση επανάληψης όλες οι Δ ή/και Ε καταβληθείσες 
ενισχύσεις επιστρέφονται ως αχρεωστήτως καταβληθεί¬ 
σες. Σε περίπτωση δεύτερης επανάληψης της ανωτέρω 


παράβασης, ο δικαιούχος αποβάλλεται από το μέτρο και 
το σύνολο των καταβληθεισών ενισχύσεων αναζητείται 
ως αχρεωστήτως καταβληθέν. 

5. Μη τήρηση Κ.Ο.Γ.Π. 

Στον δικαιούχο ο οποίος δεν τηρεί τους Κώδικες 
Ορθής Γεωργικής Πρακτικής (Κ.Ο.Γ.Π.) επιβάλλονται οι 
κυρώσεις που προβλέπονται στο άρθρο 18 της υπ’ αριθμ. 
568/125347/20.1.2004 κοινή υπουργική απόφαση (Β' 142). 

6. Πλημμελής τήρηση Φακέλου Περιβαλλοντικής Δια¬ 
χείρισης. 

Στην περίπτωση που κατόπιν ελέγχων διαπιστώνεται 
για δεύτερη φορά πλημμελής τήρηση του φακέλου 
περιβαλλοντικής διαχείρισης, μειώνεται η ενίσχυση του 
δικαιούχου κατά το ποσό της τεχνικής στήριξης του 
συγκεκριμένου έτους. Σε περίπτωση που διαπιστώνεται 
για τρίτη φορά η εν λόγω παράβαση ο δικαιούχος 
αποκλείεται από την καταβολή της τεχνικής στήριξης για 
όλη τη διάρκεια της πενταετούς δέσμευσης και το σύνολο 
της καταβληθείσας τεχνικής στήριξης επιστρέφεται ως 
αχρεωστήτως καταβληθείσα. 

7. Παρακώλυση ελέγχων 

Στον δικαιούχο, ο οποίος εμποδίζει τη διενέργεια 
ελέγχου από τα εθνικά και κοινοτικά όργανα επιβάλλονται 
οι κυρώσεις της παρ. 1β του παρόντος άρθρου. Σε 
περίπτωση επαναλήψεως επιβάλλονται οι κυρώσεις της 
παρ. Ια του ως άνω άρθρου. 

8. Αλλοίωση της ελαιοκομικής μορφής της έκτασης 

Δικαιούχος, ο οποίος αλλοιώνει την ελαιοκομική 

μορφή της έκτασης που έχει ενταχθεί κτίζοντας εντός 
του ενταγμένου ελαιοτεμαχίου κατασκευές άσχετες με 
τη δραστηριότητα της ελαιοκαλλιέργειας ή φυτεύοντας 
δενδρύλλια (εκτός ελαιοδενδρυλλίων) ή εφαρμόζοντας 
συγκαλλιέργεια ή χρησιμοποιώντας τη σαν αποθηκευτικό 
χώρο ή τοποθετώντας περίφραξη, δε λαμβάνει καμιά 
ενίσχυση για το έτος που διαπιστώθηκε η παράβαση. 
Σε περίπτωση επανάληψης ή μη αποκατάστασης της 
μορφής της έκτασης ο δικαιούχος αποβάλλεται από 
το μέτρο και οι ενισχύσεις που έλαβε στα πλαίσια 
του μέτρου 3.14 αναζητούνται ως αχρεωστήτως 
καταβληθείσες. 

9. α. Με απόφασή του ο αρμόδιος Δ/ντής Αγροτικής 
Ανάπτυξης επιβάλλει υποχρεωτικά τις κυρώσεις που εισηγείται 
το όργανο που διενήργησε μετενταξιακό έλεγχο σύμφωνα με 
το άρθρο 18, αφού ολοκληρωθεί η διαδικασία εξέτασης τυχόν 
προσφυγών του άρθρου 7 της κοινή υπουργική απόφαση 
141102/2005 (Β' 1754), όπως αυτή ισχύει. 

β. Κατά της απόφασης του Διευθυντή Αγροτικής 
Ανάπτυξης χωρεί ειδική διοικητική προσφυγή, η οποία 
ασκείται ενώπιον του Νομάρχη εντός 20 εργάσιμων 
ημερών από την κοινοποίηση της απόφασης. 

Άρθρο 20 
Ανώτερη βία 

Ο δικαιούχος που επικαλείται λόγο ανωτέρας βίας υπο¬ 
βάλλει στην αρμόδια Δ/νση Αγροτικής Ανάπτυξης τα δι- 
καιολογητικά που αποδεικνύουν τη συνδρομή της στο 
πρόσωπό του εντός τριάντα ημερών από την ημερομηνία 
που ο δικαιούχος είναι σε θέση να το πράξει. Για την ανα¬ 
γνώριση της συνδρομής ανωτέρας βίας στο πρόσωπο του 
δικαιούχου εφαρμόζονται οι σχετικές διατάξεις της κοινή 
υπουργική απόφαση 141102/ 2005 (Β' 1754), όπως ισχύει. 

Αρθρο 21 

Αχρεωστήτως καταβληθέντα ποσά 

Τα αχρεωστήτως καταβληθέντα ποσά επιστρέφονται 




ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΔΕΥΤΕΡΟ) 


7805 


σύμφωνα με τις σχετικές διατάξεις της κοινή υπουργική 
απόφαση 141102/2005 (Β' 1754), όπως ισχύει. 

Αρθρο 22 
Υπεξουσιοδότηση 

Με απόφαση του Υπουργού Αγροτικής Ανάπτυξης και 
Τροφίμων δύναται να καθορίζεται το περιεχόμενο του φα¬ 
κέλου περιβαλλοντικής διαχείρισης και του φακέλου υπο¬ 
ψηφιότητας. τα δικαιολογητικά πληρωμής, τα υποδείγμα¬ 
τα σύνταξης εγγράφων (φύλλο προενταξιακού ελέγχου, 
φύλλο αξιολόγησης, σχέδιο περιβαλλοντικής διαχείρι¬ 
σης) ειδικότερα ζητήματα των ελέγχων και δειγματολη¬ 
ψιών και να ρυθμίζονται λεπτομέρειες εφαρμογής της 
παρούσας απόφασης. 

Άρθρο 23 

Χρηματοδότηση του μέτρου 

Το ποσό της προϋπολογισθείσας δαπάνης (κοινοτικής 
και εθνικής συμμετοχής) κατά την περίοδο εφαρμογής 
του μέτρου, στο πλαίσιο του ΕΠΑΑ 2000-2006, ανέρχε¬ 
ται σε 27 εκατομμύρια Ευρώ. Το ποσό αυτό, θα βαρύνει 
τον Τακτικό Προϋπολογισμό του Υπουργείου Αγροτικής 
Ανάπτυξης & Τροφίμων (ΚΑΕ 5323). 

Το ποσοστό από τη δημόσια δαπάνη εκάστου οικονομι¬ 
κού έτους που καλύπτει η κοινοτική χρηματοδότηση προ¬ 
κύπτει από τον εκάστοτε ισχύοντα χρηματοδοτικό πίνα¬ 
κα του ΕΠΑΑ 2000-2006. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 3 Μάΐου 2006 

οι ΥΦΥΠΟΥΡΓΟΙ 

ΕΣΩΤΕΡΙΚΩΝ, ΔΗΜΟΣΙΑΣ ΟΙΚΟΝΟΜΙΑΣ 

ΔΙΟΙΚΗΣΗΣ ΚΑΙ ΑΠΟΚΕΝΤΡΩΣΗΣ ΚΑΙ ΟΙΚΟΝΟΜΙΚΩΝ 

ΑΘ. ΝΑΚΟΣ Π. ΔΟΥΚΑΣ 

ΑΓΡΟΤΙΚΗΣ ΑΝΑΠΤΥΞΗΣ ΚΑΙ ΤΡΟΦΙΜΩΝ 

Ε. ΜΠΑΣΙΑΚΟΣ 
-♦- 

Αριθμ. 244543 (2) 

Εφαρμογή του Γεωργοπεριβαλλοντικού Μέτρου 3.15 «Δι¬ 
ατήρηση Παραδοσιακού Αμπελώνα Ν. Θήρας » του 
Αξονα 3 του Εγγράφου Προγραμματισμού Αγροτι¬ 
κής Ανάπτυξης 2000 - 2006. 

ΟΙ ΥΠΟΥΡΓΟΙ 

ΕΣΩΤΕΡΙΚΩΝ ΔΗΜΟΣΙΑΣ ΔΙΟΙΚΗΣΗΣ ΚΑΙ 
ΑΠΟΚΕΝΤΡΩΣΗΣ - ΟΙΚΟΝΟΜΙΑΣ ΚΑΙ 
ΟΙΚΟΝΟΜΙΚΩΝ - ΑΓΡΟΤΙΚΗΣ ΑΝΑΠΤΥΞΗΣ 
ΚΑΙ ΤΡΟΦΙΜΩΝ 

Έχοντας υπόψη: 

1. Τις διατάξεις: 

α) Του άρθρου 1 παρ. 1, 2, 3 του ν. 1338/1983 «Εφαρμογή 
του Κοινοτικού Δικαίου» (Α'34), όπως τροποποιήθηκε από 
το άρθρο 6 του ν. 1440/1984 «Συμμετοχή της Ελλάδος 
στο κεφάλαιο, στα αποθεματικά και στις προβλέψεις της 
Ευρωπαϊκής Τράπεζας Επενδύσεων, στο κεφάλαιο της 
Ευρωπαϊκής Κοινότητος Άνθρακος και Χάλυβος και του 
Οργανισμού Εφοδιασμού ΕΥΡΑΤΟΜ» (Α' 70) και του άρ¬ 
θρου 3 του ν. 1338/1983, όπως αντικαταστάθηκε από το 
άρθρο 65 του ν. 1892/1990 «Για τον εκσυγχρονισμό και την 
ανάπτυξη και άλλες διατάξεις» (Α' 101). 

β) Του άρθρου 39 παρ. 10 του ν. 2065/1992, (Α' 113) «Ανα¬ 
μόρφωση της άμεσης φορολογίας και άλλες διατάξεις». 


γ) Του άρθρου 22 παρ. 3 του ν. 2362/1995 (Α' 247) «Περί 
Δημοσίου Λογιστικού, ελέγχου των δαπανών του Κράτους 
και άλλες διατάξεις». 

δ) Του άρθρου 29 του ν. 3147/2003 (Α' 135) «Ρύθμιση 
θεμάτων αγροτικής γης, επίλυση ζητημάτων αποκατα- 
σταθέντων και αποκαθισταμένων κτηνοτροφών και άλλες 
διατάξεις». 

ε) Του άρθρου 14 παρ. 4 του ν. 2637/1998 (Α' 200) «Σύ¬ 
σταση Οργανισμού Πιστοποίησης Λογαριασμών, Οργα¬ 
νισμού Πληρωμών και Ελέγχου Κοινοτικών Ενισχύσεων 
Προσανατολισμού και Εγγυήσεων ... και άλλες διατάξεις.», 
όπως τροποποιήθηκε από τους νόμους 2732/1999 (Α' 154), 
2945/2001 (Α' 223), 3147/2003 (Α'135), 3170/2003 (Α' 191). 

στ) Του άρθρου 22 παρ. 3 του νόμου 992/1979 (Α' 280) 
«Περί οργανώσεως των διοικητικών υπηρεσιών δια την 
εφαρμογήν της Συνθήκης Προσχωρήσεως της Ελλάδος 
εις τας Ευρωπαϊκός Κοινότητας και ρυθμίσεως συναφών 
θεσμικών και οργανωτικών θεμάτων.» 

ζ) Του άρθρου 90 του Κώδικα Νομοθεσίας για την Κυ¬ 
βέρνηση και τα κυβερνητικά όργανα που τέθηκε σε ισχύ 
με το άρθρο πρώτο του υπ’ αριθμ. 63/2005 προεδρικού 
διατάγματος «Κωδικοποίηση της νομοθεσίας για την Κυ¬ 
βέρνηση και τα Κυβερνητικά Όργανα»(Α'98). 

2) Το ν.δ. 131/74 (Α' 320) “Περί παροχής οικονομικών 
ενισχύσεων στη γεωργική, δασική, κτηνοτροφική και αλι¬ 
ευτική παραγωγή”, όπως τροποποιήθηκε από τους, νόμους 
1409/83 (Α'199), ν. 2512/97 (Α'138), ν. 2945/2001 (Α' 223). 

3) Τον Κανονισμό (ΕΚ) αριθμ. 1257/1999 του Συμβουλίου 
«Για τη στήριξη της αγροτικής ανάπτυξης από το Ευρω¬ 
παϊκό Γεωργικό Ταμείο Προσανατολισμού και Εγγυήσεων 
(ΕΓΤΠΕ) και για την τροποποίηση και κατάργηση ορισμέ¬ 
νων κανονισμών», (Ι_ 160/26.6.1999, σελ. 80) όπως ισχύει. 

4) Τον Καν. (ΕΚ) 817/2004 «Σχετικά με τους λεπτομερείς 
κανόνες εφαρμογής του κανονισμού (ΕΚ) αριθμ. 1257/1999 
του Συμβουλίου για τη στήριξη της αγροτικής ανάπτυξης 
από το Ευρωπαϊκό Γ εωργικό Ταμείο Προσανατολισμού και 
Εγγυήσεων», (Ι_ 153/ 30.4.2004, σελ. 31) όπως ισχύει. 

5) Τον Καν. (ΕΚ) 1260/1999 του Συμβουλίου «Περί γενικών 
διατάξεων για τα διαρθρωτικά ταμεία», (I. 161/26.6.1999, 
σελ. 1), όπως ισχύει. 

6) Την υπ’ αριθμ. Ε(2000)2733/27.9.2000 απόφαση της 
Ευρωπαϊκής Επιτροπής, περί εγκρίσεως του Εγγράφου 
Προγραμματισμού Αγροτικής Ανάπτυξης (ΕΠΑΑ) για την 
Ελλάδα, το οποίο καλύπτει την περίοδο προγραμματι¬ 
σμού 2000-2006, όπως έχει τροποποιηθεί με την υπ’ αριθμ. 
Ε(2003)3139/22.8.2003 και την υπ’ αριθμ. Ε(2005)1690/31.5.2005 
απόφαση της Ευρωπαϊκής Επιτροπής. 

7) Τα υπ’ αριθμ. 34675/22.12.2003 και 04501/15.2.05 έγγρα¬ 
φα της Ευρωπαϊκής Επιτροπής για τις τροποποιήσεις του 
Εγγράφου Προγραμματισμού Αγροτικής Ανάπτυξης, οι 
οποίες δεν χρειάζονται απόφαση της Επιτροπής. 

8) Τα άρθρα 4 και 6 και 7 της υπ’ αριθμ. 37930/ΔΙΟΕ1264- 
2005 (Β' 1432) απόφασης του Πρωθυπουργού και Υπουργού 
Οικονομίας και Οικονομικών «Καθορισμός αρμοδιοτήτων 
των υφυπουργών Οικονομίας και Οικονομικών». 

9) Τα άρθρα 3 και 5 της υπ’ αριθμ. ΔΙΔΚ/Φ.1/2/6139-2004 
(Β'527) απόφασης του Πρωθυπουργού και του Υπουργού 
Εσωτερικών Δημόσιας Διοίκησης και Αποκέντρωσης «Ανά¬ 
θεση αρμοδιοτήτων στους Υφυπουργούς Εσωτερικών, 
Δημόσιας Διοίκησης και Αποκέντρωσης». 

10) Την υπ’ αριθμ. 73500/18.10.2005 γνώμη του ΟΠΕΚΕ- 
ΠΕ. 

11) Από την εφαρμογή της παρούσας απόφασης προκα- 
λούνται δαπάνες σε βάρος του κρατικού προϋπολογισμού 
σύμφωνα με το άρθρο 24 της παρούσας, αποφασίζουμε: 

Αρθρο 1 

Σκοπός 

Με την παρούσα απόφαση καθορίζονται τα κριτήρια και 
οι προϋποθέσεις για την χορήγηση ενίσχυσης σε αμπελο- 
καλλιεργητές των νησιών Θήρα και Θηρασία σε εφαρμογή 
του μέτρου 3.15 του Άξονα 3 του Εγγράφου Προγραμμα¬ 
τισμού Αγροτικής Ανάπτυξης (ΕΠΑΑ), όπως εγκρίθηκε με 
την υπ’ αριθμ. 1690/31.5.2005 απόφαση της Ευρωπαϊκής 
Επιτροπής. Στόχος του μέτρου είναι η προστασία των 
παραδοσιακών θηραϊκών αμπελώνων και των χαρακτη¬ 
ριστικών τους, όπως έχει διαμορφωθεί στην πορεία των 
χρόνων. Με την καθιέρωση του καθεστώτος ενίσχυσης 
παρέχεται στους δικαιούχους κίνητρο για να αναλάβουν, 
πέραν των Κωδίκων Ορθής Γεωργικής Πρακτικής, ειδικές 
γεωργικοπεριβαλλοντικές δεσμεύσεις με στόχο: 

α)Τη διάσωση των γεωργικών πρακτικών που τείνουν 
να εκλείψουν κάτω από οικονομικές πιέσεις 

β) Την προστασία του εδάφους από τη διάβρωση και 
αλλαγή χρήσης μέσω συνέχισης της γεωργικής δραστη¬ 
ριότητας 

γ) Τη δημιουργία χώρων οικολογικής αντιστάθμισης 

Άρθρο 2 

Πεδίο εφαρμογής του μέτρου 3.15 

Το μέτρο εφαρμόζεται σε γεωργικές εκτάσεις των 
νησιών Θήρα και Θηρασία, (περιοχές παρέμβασης) στις 
οποίες καλλιεργούνται αμπέλια, τα οποία είναι επιλέξιμα 
σύμφωνα με το άρθρο 4. Το ανώτατο όριο του συνόλου 
των ενισχυόμενων αμπελοτεμαχίων ανέρχεται στα 15.000 
στρέμματα. 

Άρθρο 3 
Αρμόδιοι φορείς 

1. Η Διαχειριστική Αρχή του ΕΠΑΑ είναι αρμόδια για τον 
προγραμματισμό, τη δημοσιοποίηση, παρακολούθηση εφαρ¬ 
μογής, τον έλεγχο και την αξιολόγηση του μέτρου 3.15. 

2. Η Δ/νση Χωροταξίας και Προστασίας Περιβάλλοντος 
του Υπουργείου Αγροτικής Ανάπτυξης και Τροφίμων είναι 
αρμόδια για την υλοποίηση του μέτρου, την λήψη των 
αναγκαίων μέτρων για την εφαρμογή του (κανονιστικές 
πράξεις, εγκύκλιοι) και την έκδοση πρόσκλησης εκδήλω¬ 
σης ενδιαφέροντος. 

3. Η καταβολή της ενίσχυσης στους δικαιούχους του 
μέτρου γίνεται από τον Οργανισμό Πληρωμών και Ελέγ¬ 
χου Κοινοτικών Ενισχύσεων Προσανατολισμού Εγγυήσεων 
(ΟΠΕΚΕΠΕ). 

4. Η Δ/νση Αγροτικής Ανάπτυξης της Νομαρχιακής Αυ¬ 
τοδιοίκησης Κυκλάδων (Δ.Α.Α. Κυκλάδων) είναι αρμόδια 
για την εφαρμογή του προγράμματος. 

Αρθρο 4 

Επιλέξιμα αμπελοτεμάχια 

Ένα αμπελοτεμάχιο μπορεί να ενταχθεί στο μέτρο 
3.15, εφόσον: 

1. Είναι γεωργική έκταση, η οποία καλλιεργείται με 
αμπέλια, στα οποία τηρείται το παραδοσιακό κλάδεμα 
(κυπελλοειδές «γυριστό» ή στεφανωτό», κυπελλοειδές με 
«κουλούρια» ή «πόστες»). 

2. Είναι νομότυπα φυτεμένο και εγγεγραμμένο στο 
αμπελουργικό μητρώο ή έχει υποβληθεί η σχετική αίτη¬ 
ση εγγραφής του. 

3. Έχει ελάχιστη έκταση 0,5 στρέμματα. 

Άρθρο 5 

Προϋποθέσεις ένταξης στο μέτρο 3.15 

1. Στο μέτρο 3.15. δύναται να ενταχθεί κάθε φυσικό πρό¬ 
σωπο, το οποίο διαχειρίζεται επιλέξιμα αμπελοτεμάχια, τα 
οποία κατέχει νόμιμα ως κύριος, επικαρπωτής ή μισθωτής. 
Στην περίπτωση της μίσθωσης αυτή πρέπει να λήγει μετά 
τη λήξη της σύμβασης ένταξης στο μέτρο. 

2. Οι σύζυγοι δύνανται στην αίτηση τους για ένταξη στο 
μέτρο να συμπεριλάβουν και αμπελοτεμάχια, των οποίων 
νόμιμος κάτοχος είναι ο έτερος σύζυγος. 

3. Στο μέτρο δεν δύναται να ενταχθεί: 

α) Όποιος έχει κριθεί δικαιούχος στα μέτρα της πρόω¬ 
ρης συνταξιοδότησης ή της Δάσωσης Γ εωργικών Γ αιών. 

β) Όποιος δεν έχει εκπληρώσει υποχρεώσεις, οι οποίες 
απορρέουν από κυρώσεις που έχουν επιβληθεί σε αυτόν 
στο πλαίσιο άλλων προγραμμάτων του Καν.(ΕΚ)1257/99 
αρμοδιότητας του Υπουργείου Αγροτικής Ανάπτυξης και 
Τροφίμων. 

γ) Όποιος δεν εκπληρώνει τις υποχρεώσεις που απορ¬ 
ρέουν από τον Καν(ΕΚ) 1493/99/ΕΚ και των εφαρμοστικών 
του Κανονισμών ιδίως σε ότι αφορά δηλώσεις συγκομιδής, 
δηλώσεις παραγωγής, αμπελουργικό μητρώο, ποιοτικό 
παρακράτημα. 

Άρθρο 6 

Δεσμεύσεις δικαιούχων 

Ο δικαιούχος του μέτρου αναλαμβάνει για χρονικό δι¬ 
άστημα πέντε ετών από την υπογραφή της σύμβασης 
να εφαρμόσει στο σύνολο του επιλέξιμου μέρους της 
εκμετάλλευσής του το οποίο εντάσσεται στο μέτρο, τις 
παρακάτω δεσμεύσεις: 

1. Να διατηρεί τους αμπελώνες στην παραδοσιακή τους 
μορφή, τηρώντας το παραδοσιακό κλάδεμα (κυπελλοειδές 
«γυριστό» ή στεφανωτό», κυπελλοειδές με «κουλούρια» ή 
«πόστες»). 

2. Να διατηρεί τις αναβαθμίδες, τα περιθώρια και τις 
συστάδες δένδρων ή θάμνων, όπου υπάρχουν χωρίς να 
κάνουν χρήση ζιζανιοκτόνων και φωτιάς. 

3. Σε κάθε περίπτωση να τηρεί τις διατάξεις της εθνικής 
και κοινοτικής νομοθεσίας. 

4. Να δέχεται και να διευκολύνει τη διενέργεια ελέγχων 
από τα εθνικά και κοινοτικά όργανα. 

5. Να υποβάλλει κατ’ έτος στην Διεύθυνση Αγροτικής 
Ανάπτυξης Κυκλάδων αίτηση πληρωμής - δήλωση εφαρ- 
μογής. 

6. Να εκπληρώνει τις υποχρεώσεις που απορρέουν από 
τις διατάξεις του Καν.(ΕΚ)1493/99 και των εφαρμοστικών 
του κανονισμών ιδίως σε ότι αφορά τις δηλώσεις συ¬ 
γκομιδής, δηλώσεις παραγωγής, αμπελουργικό μητρώο, 
ποιοτικό παρακράτημα. 

7. Να τηρεί τους Κώδικες Ορθής Γ εωργικής Πρακτικής, 
όπως ισχύουν, στο σύνολο της εκμετάλλευσης τους δί¬ 
νοντας ιδιαίτερη προσοχή στα ακόλουθα: 

α) Λίπανση 

Να λιπαίνει με τις ποσότητες, το είδος και τις δόσεις όπως 
ορίζονται από την οικεία Δ/νση Αγροτικής Ανάπτυξης. 

β) Φυτοπροστασία 

αα. Να μη χρησιμοποιεί μη εγκεκριμένα ή απαγορευμέ- 

να σκευάσματα και να τηρεί τη δοσολογία και το χρόνο 
επέμβασης σύμφωνα με τις οδηγίες χρήσης. 

ββ. Να μη χρησιμοποιεί ζιζανιοκτόνα σε ακαλλιέργητα 
περιθώρια, φυτοφράκτες και ξερολιθιές. 

γγ. Κατά την περίοδο της ανθοφορίας να μην κάνει 
χρήση φυτοπροστατευτικών προϊόντων τοξικών για τις 
μέλισσες. 

δδ.Να τηρεί βιβλίο αγοράς - χρήσης φυτοπροστατευ¬ 
τικών προϊόντων και λιπασμάτων. 

γ) Διαχείριση υπολειμμάτων 

αα. Να γίνεται καύση των υπολειμμάτων, μόνο εφόσον 
υπάρχει σχετική άδεια. 

ββ.Να μην εγκαταλείπει υλικά συσκευασίας, φυτοπρο¬ 
στατευτικών προϊόντων, λιπάσματων, παλαιό εξαρτήματα 
κλπ. στο χώρο εφαρμογής τους. 

δ) Κατεργασία εδάφους 

Η κατεργασία του εδάφους (όργωμα) σε κλίσεις άνω του 
10% πρέπει να γίνεται κατά τις ισοϋψείς ή να αφήνονται 
ακαλλιέργητες λωρίδες πλάτους 1-2 μέτρων. Σε καμία 
περίπτωση δεν επιτρέπεται με την παρέμβαση αυτή να 
καταστρέφονται ακαλλιέργητα περιθώρια, αναβαθμίδες 
και αγροτικοί δρόμοι. 

Άρθρο 7 

Συμβατότητα με άλλα μέτρα 

1. Το μέτρο 3.15 μπορεί να συνδυαστεί με τα γεωργο- 
περιβαλλοντικά μέτρα 3.1, 3.12 καθώς και με μέτρα που 
αφορούν την παραγωγή προϊόντων ποιότητας και την 
τήρηση προτύπων στη γεωργία. Το σύνολο της ετήσιας 
ενίσχυσης από όλα τα γεωργοπεριβαλλοντικά μέτρα δεν 
δύναται να υπερβαίνει τα 90 ευρώ/στρέμμα. 

2. Είναι δυνατή η ένταξη σε άλλα καθεστώτα του Καν. 
(ΕΚ) 1257/99 (εξισωτική αποζημίωση, επενδύσεις στις γε¬ 
ωργικές εκμεταλλεύσεις). 

3. Το μέτρο 3.15 δεν είναι συμβατό με τον Άξονα Προ¬ 
τεραιότητας Δ (Δασώσεις γεωργικών εκτάσεων) και με 
το πρόγραμμα της πρόωρης συνταξιοδότησης. 

Άρθρο 8 
Ύψος ενίσχυσης 

Η ενίσχυση καταβάλλεται στο δικαιούχο ετησίως, το 
ύψος της ορίζεται στα 90 (ενενήντα) ευρώ ανά στρέμμα 
και υπολογίζεται με βάση το σύνολο των στρεμμάτων 
της επιλέξιμης έκτασης. 

Άρθρο 9 

Δημοσιοποίηση του μέτρου 3.15 

Πρόσκληση εκδήλωσης ενδιαφέροντος 

1. Η Διαχειριστική Αρχή του ΕΠΑΑ σε συνεργασία με την 
Διεύθυνση Χωροταξίας και Προστασίας Περιβάλλοντος 
και την Διεύθυνση Αγροτικής Ανάπτυξης Κυκλάδων ενη¬ 
μερώνει μία φορά κάθε έτος και με κάθε πρόσφορο μέσο 
(ενημερωτικές συγκεντρώσεις, φυλλάδια, δημοσιεύσεις 
στα τοπικά μέσα μαζικής επικοινωνίας κλπ.) τον αγροτικό 
πληθυσμό στην περιοχής παρέμβασης για τον σκοπό του 
μέτρου, τους όρους και τις προϋποθέσεις ένταξης σε 
αυτό και ότι το μέτρο είναι συγχρηματοδοτούμενο από 
το Ευρωπαϊκό Γεωργικό Ταμείο Προσανατολισμού και 
Εγγυήσεων Τμήμα Εγγυήσεων (ΕΓΤΠΕ-Ε). 

2. α) Η πρόσκληση εκδήλωσης ενδιαφέροντος για την 
υποβολή των αιτήσεων ένταξης γίνεται από την Διεύ¬ 
θυνση Χωροταξίας και Προστασίας Περιβάλλοντος σε 
συνεργασία με την Διαχειριστική Αρχή του ΕΠΑΑ. Η πρό¬ 
σκληση γνωστοποιείται στην Ν.Α Κυκλάδων με σχετική 
εγκύκλιο. 


β) Στην πρόσκληση εκδήλωσης ενδιαφέροντος ανα- 
φέρονταί: 

ί. Οι όροι και οι προϋποθέσεις ένταξης στο μέτρο. 

ϋ. Τα κριτήρια αξιολόγησης 

ίίί. Οι υπηρεσίες και οι φορείς όπου οι ενδιαφερόμενοι 
μπορούν να λάβουν πληροφορίες και έντυπο υλικό 

ιν. Τα δικαιολογητικά που πρέπει να συνοδεύουν την 
αίτηση ένταξης. 

ν. Η αρμόδια υπηρεσία για την υποβολή των φακέλων 
υποψηφιότητας και την παροχή πληροφοριών 

νί Η προθεσμία υποβολής της αίτησης ένταξης, η οποία 
δεν μπορεί να υπερβαίνει τις 40 εργάσιμες ημέρες από 
την δημοσιοποίηση της πρόσκλησης εκδήλωσης ενδια¬ 
φέροντος. 

νϋ. Ότι το μέτρο είναι συγχρηματοδοτούμενο από το 
ΕΓΤΠΕ - Εγγυήσεις. 

3. Η Διεύθυνση Αγροτικής Ανάπτυξης Κυκλάδων μετά 
την παραλαβή της εγκυκλίου προβαίνει άμεσα στη δημο¬ 
σιοποίηση της πρόσκλησης εκδήλωσης ενδιαφέροντος με 
όλα τα πρόσφορα μέσα. Αποδεικτικά της δημοσιοποίησης 
της πρόσκλησης εκδήλωσης ενδιαφέροντος τηρούνται 
στην Διεύθυνση Αγροτικής Ανάπτυξης Κυκλάδων. 

Άρθρο 10 

Υποβολή φακέλου υποψηφιότητας 

Οι ενδιαφερόμενοι υποβάλλουν στην Διεύθυνση Αγρο¬ 
τικής Ανάπτυξης της Νομαρχιακής Αυτοδιοίκησης Κυκλά¬ 
δων τον φάκελο υποψηφιότητας εντός της οριζόμενης 
στην πρόσκληση εκδήλωσης ενδιαφέροντος προθεσμίας. 
Ο φάκελος υποψηφιότητας περιλαμβάνει: 

1. Την αίτηση ένταξης του ενδιαφερομένου στο μέτρο. 

2. Απόσπασμα του ορθοφωτοχάρτη του αμπελουργικού 
μητρώου. 

3. Παραστατικά νόμιμης κατοχής της γεωργικής εκμε¬ 
τάλλευσης. 

4. Παραστατικά τα οποία πιστοποιούν ότι πληρούνται 
τα κριτήρια αξιολόγησης του άρθρου 12 παρ. 2 για τον 
υποψήφιο ή την προς ένταξη γεωργική εκμετάλλευση. 

5. Βεβαίωση της Διεύθυνσης Αγροτικής Ανάπτυξης 
Κυκλάδων ότι ο ενδιαφερόμενος αμπελοκαλλιεργητής 
εκπληρώνει τις υποχρεώσεις που απορρέουν από τις δι¬ 
ατάξεις του Καν.(ΕΚ)1493/99 και των εφαρμοστικών του 
κανονισμών, ιδίως σε ότι αφορά: δηλώσεις συγκομιδής, 
δηλώσεις παραγωγής, αμπελουργικό μητρώο, ποιοτικό 
παρακράτημα. 

6. Ακριβές αντίγραφο της αίτησης ΟΣΔΕ. 

Αρθρο 11 

Προενταξιακός έλεγχος 

1. Ο προενταξιακός έλεγχος διακρίνεται σε διοικητι¬ 
κό και επιτόπιο και διενεργείται από τουλάχιστον ένα 
γεωπόνο που ορίζεται με απόφαση του προϊστάμενου 
της Διεύθυνσης Αγροτικής Ανάπτυξης της Νομαρχιακής 
Αυτοδιοίκησης Κυκλάδων. 

2. Διοικητικός έλεγχος 

α) Εξετάζεται αν στον φάκελο υποψηφιότητας υπάρ¬ 
χουν όλα τα προβλεπόμενα δικαιολογητικά και αν είναι 
συμπληρωμένα όλα τα πεδία της αίτησης και των λοιπών 
εντύπων. Για φακέλους υποψηφιότητας που δεν ευρί- 
σκονται πλήρεις καλείται ο υποψήφιος εγγράφως να τα 
συμπληρώσει εντός 10 εργάσιμων ημερών. Αν παρέλθει 
άπρακτη η προθεσμία, η αίτηση απορρίπτεται. 

β) Εξετάζεται αν τα αμπελοτεμάχια είναι επιλέξιμα σύμφω¬ 
να με άρθρο 4 και αν συντρέχουν στο πρόσωπο του αιτού- 
ντος οι προϋποθέσεις ένταξης στο μέτρο του άρθρου 5. 

γ) Γίνεται διασταύρωση στοιχείων με το αμπελουργικό 
μητρώο, με το ΟΣΔΕ και με το πρόγραμμα της πρόωρης 
συνταξιοδότησης, προκειμένου να εξακριβωθεί αν ο δι¬ 
καιούχος ή τα αμπελοτεμάχια έχουν ενταχθεί σε άλλο μη 
συμβατό καθεστώς (διασταυρωτικός έλεγχος). 

3. Επιτόπιος προενταξιακός έλεγχος 

α) Ο επιτόπιος έλεγχος διενεργείται σε αντιπροσω¬ 
πευτικό δείγμα του 5% των φακέλων υποψηφιότητας. 
Σε περιπτώσεις αμφιβολιών ή καταγγελίας το ποσοστό 
δύναται να αυξηθεί. Ο καθορισμός και η εξαγωγή του 
δείγματος βασίζεται σε: 

ί. ανάλυση κινδύνου σε ποσοστό 75% του συνολικού πο¬ 
σοστού του δείγματος, βάσει κριτηρίων επικινδυνότητας 
τα οποία είναι: α) το ύψος της ενίσχυσης σε ποσοστό 
25% επί του δείγματος, β) η έκταση της εκμετάλλευσης 
σε ποσοστό 25% επί του δείγματος και γ) ο αριθμός των 
αμπελοτεμαχίων σε ποσοστό 25% επί του δείγματος, 
μ. τυχαία επιλογή σε ποσοστό 25% του συνολικού πο¬ 
σοστού του δείγματος. 

β) Στην περίπτωση που από τα αποτελέσματα των 
επιτόπιων προενταξιακών ελέγχων προκύπτει ότι σε πο¬ 
σοστό μεταξύ 20% και 50% των αιτήσεων που ελέγχθη¬ 
καν οι εκτάσεις είναι μη επιλέξιμες ή δεν πληρούνται 
οι προϋποθέσεις ένταξης στο μέτρο, το δείγμα από 5% 
αυξάνεται τουλάχιστον σε 10%. Στην περίπτωση που τα 
ανωτέρω ισχύουν σε ποσοστό μεγαλύτερο του 50% για 
τους υποψηφίους που ελέγχθηκαν, οι επιτόπιοι έλεγχοι 
διενεργούνται σε όλες τις αιτήσεις ένταξης. 

γ) Σε κάθε περίπτωση κατά τον έλεγχο εξετάζεται η 
εκπλήρωση των υποχρεώσεων του υποψηφίου στα πλαί¬ 
σια κάθε άλλου μέτρου που την συγκεκριμένη χρονική 
στιγμή είναι δυνατόν να ελεγχθεί. 

4. Μετά την ολοκλήρωση κάθε ελέγχου (διοικητικού 
και επιτόπιου) ο υπάλληλος που διενέργησε τον έλεγχο 
συμπληρώνει την αντίστοιχη έκθεση διοικητικού προε- 
νταξιακού ελέγχου και αξιολόγησης και την υποβάλλει 
για αξιολόγηση στον χειριστή του άρθρου 12. 

Άρθρο 12 

Αξιολόγηση φακέλου υποψηφιότητας 

1. α) Ο φάκελος υποψηφιότητας αξιολογείται από γε¬ 
ωπόνο - χειριστή του μέτρου της Διεύθυνσης Αγροτικής 
Ανάπτυξης Κυκλάδων, ο οποίος ορίζεται με απόφαση του 
προϊσταμένου της Διεύθυνσης Αγροτικής Ανάπτυξης Κυ¬ 
κλάδων, 

β) Η αξιολόγηση γίνεται βάσει των πορισμάτων του 
προενταξιακού ελέγχου του άρθρου 11 και των κριτη¬ 
ρίων αξιολόγησης της παρ. 2 και ολοκληρώνεται εντός 
30 εργάσιμων ημερών από την καταληκτική ημερομηνία 
υποβολής των φακέλων υποψηφιότητας. 

β) Ο χειριστής καταχωρίζει στην έκθεση διοικητικού 
προενταξιακού ελέγχου και αξιολόγησης: 

αα. Τα αποτελέσματα του διοικητικού ελέγχου, 
ββ. Στην περίπτωση που ο υποψήφιος περιλαμβάνεται 
στο δείγμα επιτόπιου ελέγχου καταχωρίζονται και τα 
αποτελέσματα του επιτόπιου προενταξιακού ελέγχου 
και επισυνάπτεται στην έκθεση και η έκθεση επιτόπιου 
προενταξιακού ελέγχου. 

γγ. Την βαθμολογία του φακέλου σύμφωνα με τα κρι¬ 
τήρια αξιολόγησης της παρ. 2. 

2. Κριτήρια αξιολόγησης 


α) Η βαθμολογία κάθε φακέλου υποψηφιότητας προκύπτει 
από το άθροισμα της βαθμολογίας των επί μέρους κριτη¬ 
ρίων τα οποία πληροί ο αϊτών ή η γεωργική εκμετάλλευση. 
Τα κριτήρια αξιολόγησης βαθμολογούνται ως εξής: 

αα. Περιβαλλοντικό κριτήριο: η προς ένταξη γεωργική 
εκμετάλλευση βρίσκεται σε περιοχή ΝΑΤΙΙΠΑ (Βαθμοί 
30). 

ββ Αναπτυξιακά κριτήρια: 

ί. Ο αϊτών είναι νέος γεωργός ή διάδοχος πρόωρης 
συνταξιοδότησης (Βαθμοί 20). 

μ Ο αϊτών είναι γεωργός (σε περίπτωση που δεν εντάσ¬ 
σεται στην κατηγορία της περ. ί.) (Βαθμοί 10). 

γγ. Κριτήριο όσον αφορά την άρση απομόνωσης: 

Ο αϊτών είναι μόνιμος κάτοικος ορεινής ή μειονεκτικής 
περιοχής (Βαθμοί 10). 

β) Σε περίπτωση ισοβαθμίας μεταξύ δύο αιτούντων, 
προτάσσεται στην σειρά κατάταξης αυτός που πληροί 
το περιβαλλοντικό κριτήριο και ακολουθούν τα αναπτυ¬ 
ξιακά κριτήρια. 

3. Μετά τη συμπλήρωση της έκθεσης διοικητικού προε- 
νταξιακού ελέγχου και αξιολόγησης καταρτίζεται πίνακας 
των επιλέξιμων για ένταξη υποψηφίων, οι οποίοι κατατάσ¬ 
σονται με φθίνουσα σειρά βάσει της βαθμολογίας τους. Για 
τους υποψηφίους των οποίων η αίτηση κρίνεται απορρι- 
πτέα συντάσσεται ξεχωριστός πίνακας με πλήρη αιτιολό¬ 
γηση των λόγων απόρριψης. Οι πίνακες υποβάλλονται στην 
γνωμοδοτική επιτροπή του άρθρου 13 της παρούσης. 

Άρθρο 13 

Γνωμοδοτική επιτροπή 
Τελική αξιολόγηση 

1. α) Για την οριστική αξιολόγηση των φακέλων υπο¬ 
ψηφιότητας συνιστάται στη Νομαρχιακή Αυτοδιοίκηση 
Κυκλάδων τριμελής γνωμοδοτική επιτροπή, η οποία απο- 
τελείται από: 

αα. γεωπόνο της Δ/νσης Αγροτικής Ανάπτυξης Κυκλά¬ 
δων, ως πρόεδρο 

ββ. γεωπόνο της Δ/νσης Αγροτικής Ανάπτυξης Κυκλά¬ 
δων, ως δεύτερο τακτικό μέλος και 

γγ. τοπογράφο, υπάλληλο της νομαρχιακής αυτοδιοίκη¬ 
σης Κυκλάδων, ή, εφόσον αυτό δεν είναι δυνατό, γεωπόνο 
της Δ/νσης Αγροτικής Ανάπτυξης Κυκλάδων, ως τρίτο 
τακτικό μέλος. 

β) Η γνωμοδοτική επιτροπή συγκροτείται με απόφαση 
του νομάρχη Κυκλάδων εντός της προθεσμίας υποβολής 
αιτήσεων ένταξης. Αποκλείεται ο διορισμός στην επιτρο¬ 
πή υπαλλήλων που διενέργησαν τους προενταξιακούς 
ελέγχους του άρθρου 11. 

2. Η γνωμοδοτική επιτροπή εντός 10 (δέκα) εργασίμων 
ημερών από την ολοκλήρωση της διαδικασίας αξιολόγη¬ 
σης του άρθρου 12. 

α) Ελέγχει την τήρηση της διαδικασίας του προεντα- 
ξιακού ελέγχου και της αξιολόγησης των φακέλων υπο¬ 
ψηφιότητας σύμφωνα με τα άρθρα 11 και 12. 

β) Διενεργεί επιπλέον διοικητικούς και επιτόπιους ελέγ¬ 
χους, εφόσον αυτό κρίνεται απαραίτητο, ιδίως για την 
επιβεβαίωση της επιλεξιμότητας της έκτασης και της μη 
ενίσχυσης των προβλεπομένων στην παρούσα απόφαση 
παρεμβάσεων από άλλα καθεστώτα ή άλλων δικαιούχων 
για την ίδια έκταση. 

3. Η γνωμοδοτική επιτροπή εντός της προθεσμίας της 
παρ. 2 εκδίδει απόφαση (υποχρεωτική γνωμοδότηση) σχε¬ 
τικά με την ένταξη των υποψηφίων στο μέτρο. Η απόφαση 
περιλαμβάνει πίνακα των προς ένταξη υποψηφίων με τη 

βαθμολογία τους και πίνακα με τους μη εντάξιμους υπο¬ 
ψηφίους και την αντίστοιχη αιτιολογία απόρριψης. Στην 
απόφαση γίνεται μνεία της δυνατότητας άσκησης ενδι- 
κοφανούς προσφυγής κατά της απορριπτικής απόφασης 
σύμφωνα με το άρθρο 14 της παρούσας. 

4. Η απόφαση της γνωμοδοτικής δημοσιοποιείται με επι¬ 
μέλεια της Δ/νσης Αγροτικής Ανάπτυξης Κυκλάδων στην 
τοπική κοινωνία (ΜΜΕ, θυροκόλληση για 10 (δέκα) τουλάχι¬ 
στον εργάσιμες ημέρες στα δημοτικά και κοινοτικά κατα¬ 
στήματα και τις Ενώσεις Αγροτικών Συνεταιρισμών (Ε.Α.Σ.)) 
και κοινοποιείται στον Γενικό Γραμματέα της Περιφέρειας 
Νότιου Αιγαίου. 

Άρθρο 14 

Προσφυγές - Δευτεροβάθμια επιτροπή 

1. Οι υποψήφιοι και κάθε τρίτος που έχει έννομο συμφέ¬ 
ρον δύνανται εντός είκοσι (20) εργασίμων ημερών από την 
ημερομηνία θυροκόλλησης της απόφασης της γνωμοδοτι¬ 
κής επιτροπής να ασκήσουν ενδικοφανή προσφυγή κατά 
της απόφασης, προβάλλοντας σε αυτήν τους ισχυρισμούς 
τους, τεκμηριωμένους με τα απαραίτητα δικαιολογητικά. 
Η προσφυγή υποβάλλεται στην Δ/νση Αγροτικής Ανάπτυ¬ 
ξης Κυκλάδων και εξετάζεται από την επιτροπή της παρ. 2 
εντός δέκα (10) εργάσιμων ημερών από τη παρέλευση της 
ανωτέρω προθεσμίας. 

2. α) Στη Ν. Α. Κυκλάδων συνιστάται δευτεροβάθμια τρι¬ 
μελής επιτροπή, με μέλη αντίστοιχης ειδικότητας με τα 
μέλη της γνωμοδοτικής επιτροπής, η οποία εξετάζει τις 
ασκηθείσες προσφυγές. 

β) Η επιτροπή συγκροτείται με απόφαση του Γενικού 
Γ ραμματέα της Περιφέρειας Νότιου Αιγαίου εντός δέκα 
(10) ημερών από την κοινοποίηση της απόφασης της γνω¬ 
μοδοτικής επιτροπής (άρθρο 13 παρ. 4). Αποκλείεται ο δι¬ 
ορισμός στην επιτροπή υπαλλήλων που συμμετείχαν στη 
γνωμοδοτική επιτροπή του άρθρου 13. 

Αρθρο 15 

Ένταξη στο μέτρο 3.15 

1.0 Διευθυντής Αγροτικής Ανάπτυξης Κυκλάδων καταρτί¬ 
ζει σύμφωνα με την απόφαση της γνωμοδοτικής επιτροπής 
και τις αποφάσεις της δευτεροβάθμιας επιτροπής, σε πε¬ 
ρίπτωση που ασκήθηκε προσφυγή, τον τελικό πίνακα των 
προς ένταξη υποψηφίων, τον οποίο διαβιβάζει σε έντυπη 
και ηλεκτρονική μορφή μαζί με τις αποφάσεις των ως άνω 
επιτροπών στη Διεύθυνση Χωροταξίας και Προστασίας 
Περιβάλλοντος του Υπουργείου Αγροτικής Ανάπτυξης και 
Τ ροφίμων. 

2.0 Υπουργός Αγροτικής Ανάπτυξης και Τ ροφίμων εκδίδει 
με επιμέλεια της Διεύθυνσης Χωροταξίας και Προστασίας 
Περιβάλλοντος απόφαση για την ένταξη των υποψηφίων 
στο μέτρο 3.15 σύμφωνα με τον τελικό πίνακα της παρ. 1. 

3. Η ανωτέρω απόφαση διαβιβάζεται στον ΟΠΕΚΕΠΕ και 
στη Δ/νση Αγροτικής Ανάπτυξης Κυκλάδων, η οποία την 
κοινοποιεί στους ενδιαφερομένους. 

Αρθρο 16 
Σύμβαση ένταξης 

1. α) Οι δικαιούχοι εντός δέκα (10) εργάσιμων ημερών από 
την κοινοποίηση της υπουργικής απόφασης υπογράφουν στη 
Δ/νση Αγροτικής Ανάπτυξης Κυκλάδων σύμβαση ένταξης 
με αντισυμβαλλόμενο τον Υπουργό Αγροτικής Ανάπτυξης, 
εκπροσωπούμενο από τον Προϊστάμενο της Δ/νσης Αγρο¬ 
τικής Ανάπτυξης Κυκλάδων. Η μη εμπρόθεσμη υπογραφή 
της σύμβασης συνεπάγεται τη μη ένταξη του δικαιούχου 
στο πρόγραμμα. 


β) Με την υπογραφή της σύμβασης αρχίζει η περίοδος 
της πενταετούς δέσμευσης του δικαιούχου. 

2. Οι συμβάσεις υπογράφονται σε τέσσερα αντίγραφα, 
εκ των οποίων ένα αντίγραφο λαμβάνει ο δικαιούχος, ένα 
αντίγραφο παραμένει στον φάκελο του δικαιούχου στη Δ/ 
νση Αγροτικής Ανάπτυξης Κυκλάδων, ένα αντίγραφο διαβι¬ 
βάζεται στη Δ/νση Χωροταξίας & Προστασίας του Περιβάλ¬ 
λοντος και ένα στην Αρχή Διαχείρισης του ΕΠΑΑ. 

3. Εντός δέκα (10) εργάσιμων ημερών από την υπογρα¬ 
φή των συμβάσεων αποστέλλεται από τη Δ/νση Αγροτικής 
Ανάπτυξης Κυκλάδων στη Δ/νση Χωροταξίας και Προστα¬ 
σίας Περιβάλλοντος και στον ΟΠΕΚΕΠΕ κατάσταση με τα 
στοιχεία των δικαιούχων και τις ημερομηνίες υπογραφής 
των συμβάσεων. 

4. Κατά την διάρκεια της πενταετίας ο δικαιούχος μπο¬ 
ρεί να υπογράψει μια φορά συμπληρωματική σύμβαση, σε 
περίπτωση που επιθυμεί να αυξήσει την έκτασή που έχει 
εντάξει στο μέτρο. Η πρόσθετη έκταση πρέπει να είναι 
αισθητά μικρότερη από την αρχική και να μην υπερβαίνει 
τα 20 στρέμματα (2 εκτάρια), σύμφωνα με το άρθρο 37 του 
Καν(ΕΚ)817/04. 

Άρθρο 17 

Καταβολή της ενίσχυσης 

Ο δικαιούχος υποβάλλει κάθε έτος αίτηση για την καταβο¬ 
λή της ενίσχυσης εντός 20 (είκοσι) εργασίμων ημερών από 
τη συμπλήρωση εκάστου έτους εφαρμογής του μέτρου. Το 
πρώτο έτος εφαρμογής του μέτρου αρχίζει με την υπογρα¬ 
φή της σύμβασης ένταξης (άρθρο 16 παρ. 1(3). 

Η ενίσχυση καταβάλλεται εντός τριμήνου από την πάροδο 
της ως άνω προθεσμίας, σύμφωνα με την κοινή υπουργική 
απόφαση αρ. 6 40/141102/1.12.2005 (1754 Β / 14.12.2005), όπως 
αυτή ισχύει. 

Άρθρο 18 
Τήρηση αρχείων 

Για κάθε φάκελο υποψηφιότητας τηρείται στη Δ/νση 
Αγροτικής Ανάπτυξης Κυκλάδων, αρχείο με όλα τα σχετικά 
παραστατικά. Αντίγραφα των στοιχείων των φακέλων χο¬ 
ρηγούνται κατόπιν αίτησης στις κατά περίπτωση αρμόδιες 
αρχές εφαρμογής του μέτρου. 

Άρθρο 19 

Μετενταξιακοί έλεγχοι 

Οι μετενταξιακοί έλεχοι διενεργούνται σύμφωνα με 
την υπ’ αριθμ. 640/141102/1.12.2005 (ΒΊ75) κοινή υπουργι¬ 
κή απόφαση περί «Διαδικασία και τρόπος πληρωμής και 
ελέγχου των αγροπεριβαλλοντικών μέτρων του ΕΠΑΑ 
2000-2006 - Καν(ΕΚ)1257/99 όπως τροποποιήθηκε με τον 
Καν(ΕΚ)1783/2003», όπως αυτή ισχύει κάθε φορά. 

Άρθρο 20 

Κυρώσεις 

Στις περιπτώσεις που διαπιστωθούν παρατυπίες κατά 
τους ελέγχους επιβάλλονται οι παρακάτω κυρώσεις: 

1. Δήλωση ψευδών στοιχείων. 

α) Δικαιούχος ο οποίος υποβάλλει με πρόθεση ανακριβή 
δήλωση: 

αα. Αποβάλλεται από το μέτρο. 

ββ. Αποκλείεται από το σύνολο των μέτρων του άξονα 3 
για τουλάχιστον δύο έτη. 

γγ. Τυχόν καταβληθέντα ποσά αναζητούνται ως αχρεω- 
στήτως καταβληθέντα. 

β) Δικαιούχος που από βαριά αμέλεια δηλώνει ανακριβή 
στοιχεία αποκλείεται για το εξεταζόμενο έτος από όλα 
τα μέτρα του άξονα 3. 

2. Διαφορά δηλωθείσας και διαπιστωθείσας έκτασης 

Σε περίπτωση διαφορών μεταξύ δηλωθείσας και διαπι- 
στωθείσας από τους ελέγχους έκτασης, επιβάλλονται οι 
κυρώσεις του ΟΣΔΕ σύμφωνα με τον Καν(ΕΚ)796/2004. 

3. Διακοπή εφαρμογής του προγράμματος εντός της πε¬ 
νταετίας 

α) Δικαιούχος που διακόπτει την εφαρμογή του προ¬ 
γράμματος πριν τη λήξη των συμβατικών του υποχρεώ¬ 
σεων αποβάλλεται από το μέτρο και τυχόν κατεβληθέντα 
ποσά αναζητούνται ως αχρεωστήτως καταβληθέντα ως 
ακολούθως: 

αα. Εφόσον η διακοπή έγινε το πρώτο έτος, δεν χορηγείται 
καμία ενίσχυση ή, εφόσον έχει χορηγηθεί, αυτή επιστρέφε- 
ται ως αχρεωστήτως καταβληθείσα. 

ββ. Εφόσον η διακοπή έγινε εντός του 2 ου ή του 3 ου έτους, 
δεν χορηγείται καμία ενίσχυση για το έτος της διακοπής 
ή, εφόσον έχει χορηγηθεί, το ποσό επιστρέφεται ως αχρε¬ 
ωστήτως καταβληθέν και επιβάλλεται επί πλέον χρηματικό 
πρόστιμο που ισούται με το 50% της ενίσχυσης που χορη¬ 
γήθηκε το προηγούμενο έτος. 

γγ. Εφόσον η διακοπή έγινε εντός του 4 ου ή του 5 ου έτους, 
δεν χορηγείται καμία ενίσχυση για το έτος της διακοπής 
ή, εφόσον έχει χορηγηθεί, αυτή επιστρέφεται ως αχρεω¬ 
στήτως καταβληθείσα και επιβάλλεται επί πλέον χρηματικό 
πρόστιμο που ισούται με το 25% της ενίσχυσης που χορη¬ 
γήθηκε το προηγούμενο έτος. 

β) Οι προβλεπόμενες στην παρ. α κυρώσεις δεν επιβάλ¬ 
λονται, εφόσον: 

αα. Συντρέχουν λόγοι ανώτερης βίας στο πρόσωπο του 
δικαιούχου. 

ββ. Ο δικαιούχος μεταβιβάσει την εκμετάλλευσή του σε 
διάδοχο, ο οποίος αναλαμβάνει την τήρηση των συμβατικών 
υποχρεώσεων του δικαιούχου μέχρι τη λήξη της δετίας. 

γγ. Ο δικαιούχος μετατρέπει κατόπιν εγκρίσεως την ανα- 
ληφθείσα υποχρέωση σε άλλη τουλάχιστον ισοδυνάμου 
περιβαλλοντικού αποτελέσματος. 

4. Μη τήρηση των δεσμεύσεων. 

Σε περίπτωση που στον αμπελώνα δεν διατηρείται το πα¬ 
ραδοσιακό κλάδεμα (κυπελλοειδές «γυριστό» ή στεφανωτό», 
κυπελλοειδές με «κουλούρια» ή «πόστες») τα συγκεκριμένα 
αγροτεμάχια θεωρούνται μη ανευρεθέντα από τον έλεγχο 
και επιβάλλονται οι κυρώσεις του ΟΣΔΕ. 

Εφόσον για δυο συνεχή έτη εφαρμογής δεν χορηγείται 
καμία ενίσχυση, ο δικαιούχος αποβάλλεται από το μέτρο. 

Στην περίπτωση που ο δικαιούχος δεν τηρεί τις δεσμεύ¬ 
σεις των περιπτώσεων 2 και 7 του άρθρου 6 μειώνεται 5% 
η ενίσχυση. 

5. Μη υποβολή αίτησης πληρωμής 

Στην περίπτωση που δικαιούχος, χωρίς να συντρέχει 
λόγος ανωτέρας βίας στο πρόσωπό του, δεν υποβάλλει 
αίτηση για την καταβολή ενίσχυσης εντός εξαμήνου από 
την παρέλευση της προβλεπόμενης στο άρθρο προθεσμίας, 
τεκμαίρεται ότι έχει διακόψει το πρόγραμμα και επιβάλλο¬ 
νται σε αυτόν οι κυρώσεις της παραγράφου 3α. 

6. Μη τήρηση των ΚΟΓΠ (Κώδικες Ορθής Γεωργικής Πρα¬ 
κτικής). 

Στην περίπτωση που στα πλαίσια εφαρμογής του μέ¬ 
τρου 3.15 δεν τηρούνται οι ΚΟΓΠ επιβάλλονται για την ίδια 
παράβαση διαζευκτικά οι κυρώσεις του παρόντος άρθρου 


ή οι προβλεπόμενες στους ΚΟΓΠ. Σε κάθε περίπτωση οι 
επιβάλλονται οι αυστηρότερες κυρώσεις. 

7. Παρακώλυση ελέγχου 

Σε δικαιούχο που παρακωλύει ή αρνείται τον έλεγχο από 
τα εθνικά και κοινοτικά ελεγκτικά όργανα, το ύψος ενί¬ 
σχυσης μειώνεται κατά 20% το συγκεκριμένο έτος. Στην 
περίπτωση που επαναληφθεί η παράβαση, ο δικαιούχος 
επιστρέφει ως αχρεωστήτως καταβληθέντα τα ποσά που 
έχουν καταβληθεί τα προηγούμενα έτη και αποβάλλονται 
από το πρόγραμμα. 

Αρθρο 21 
Ανώτερη βία 

Ο δικαιούχος απαλλάσσεται των υποχρεώσεων που έχει 
αναλάβει, εφόσον συντρέχουν λόγοι ανωτέρας βίας. Ο δι¬ 
καιούχος υποβάλλει τα δικαιολογητικά που αποδεικνύουν 
τη συνδρομή της ανωτέρας βίας εντός τριάντα ημερών από 
την ημερομηνία που είναι σε θέση να το πράξει. Για την ανα¬ 
γνώριση της συνδρομής ανωτέρας βίας στο πρόσωπο του 
δικαιούχου εφαρμόζονται οι σχετικές διατάξεις της κοινή 
υπουργική απόφαση 141102/ 2005 (Β' 1754), όπως ισχύει. 

Αρθρο 22 

Αχρεωστήτως καταβληθέντα ποσά 

Τα αχρεωστήτως καταβληθέντα ποσά επιστρέφονται 
σύμφωνα με τις σχετικές διατάξεις της κοινή υπουργική 
απόφαση 640/141102/1.12.2005 (1754 Β /14-12-05)), όπως ισχύει. 

Άρθρο 23 
Υπεξουσιοδότηση 

Με απόφαση του Υπουργού Αγροτικής Ανάπτυξης και 
Τροφίμων δύναται να καθορίζεται το περιεχόμενο του φα¬ 
κέλου υποψηφιότητας, τα δικαιολογητικά πληρωμής, τα υπο¬ 
δείγματα σύνταξης εγγράφων, ειδικότερα ζητήματα των 
ελέγχων και να ρυθμίζονται λεπτομέρειες εφαρμογής της 
παρούσας απόφασης. 

Αρθρο 24 

Χρηματοδότηση του μέτρου 

Το ποσό της προϋπολογισθείσας δαπάνης (Κοινοτικής 
και Εθνικής συμμετοχής) κατά την περίοδο εφαρμογής του 
μέτρου, στο πλαίσιο του ΕΠΑΑ 2000-2006, ανέρχεται σε 1,5 
εκατ. Ευρώ. Το ποσό αυτό βαρύνει τον Τακτικό Προϋπολο¬ 
γισμό του Υπουργείου Αγροτικής Ανάπτυξης και Τροφίμων 
(ΚΑΕ 5323). 

Το ποσοστό από τη δημοσία δαπάνη εκάστου οικονομικού 
έτους που καλύπτει η κοινοτική χρηματοδότηση προκύπτει 
από τον εκάστοτε χρηματοδοτικό πίνακα του ΕΠΑΑ 2000- 
2006. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 3 Μαΐου 2006 

